BREAKING: Ziney Kuri Dhivessaku Rajam Kuran Hukum Kohfi - Vaguthu\nޒިނޭ ކުރި ދިވެއްސަކު ރަޖަމު ކުރަން ހުކުމް ކޮށްފި\nޒިނޭ ކުރި ދިވެއްސަކު ރަޖަމު ކުރަން ހުކުމް ކޮށްފިއެވެ.\nމައުލޫމާތު ލިބިފައިވާ ގޮތުގައި، ޒިނޭކުރިކަން ސާބިތުވީ މީހަކު ރަޖަމު ކުރަން ޙުކުމް ކޮށްފައިވަނީ ޅ. ނައިފަރުގައެވެ.\nއިސްލާމީ ޝަރީއަތުގައި އޮންނަ ގޮތުން، ޒިނޭ ކުރިކަން ސާބިތުވާ މުހުސަނެއްގެ މައްޗަށް އޮންނަ ޙުކުމަކީ ރަޖަމު ކުރުމެވެ. އެހެންކަމުން، ޤާނޫނުލް އުޤޫބާތާ އެއްގޮތްވާ ގޮތުގެ މަތީން، ހުރިހާ މަރުހަލާތަކެއް ފުރިހަމަވުމުން މި ޙުކުމް ތަންފީޛު ކުރުމަށް ޤާނޫނީ ހުރަހެއް ނޯންނާނެއެވެ. އަދި މީހަކު ރަޖަމް ކުރަން ޙުކުމް ކުރަން ޤާނޫނީ ގޮތުން ހުރަހެއް ވެސް ނެތެވެ.\nރަޖަމުގެ ޙުކުމް ކޮށްފައިވީނަމަވެސް، އެޙުކުމް ކޮށްފައިވަނީ ކާކުގެ މައްޗަށްކަން އެނގިފައި ނުވެއެވެ.\nމައުލޫމާތު ލިބިފައިވާ ގޮތުގައި، ނައިފަރު މެޖިސްޓްރޭޓް ކޯޓުން މި ޙުކުމް ކޮށްފައިވަނީ، މިޞްރުން ކިޔަވާ ވިދާޅުވެގެން ހުންނެވި ގާޒީއެކެވެ. އޭނާގެ ނަމަކީ ޝައިޚް މުޙައްމަދު މޫސާކަމަށް ވެސް މައުލޫމާތު ލިބިފައިވެއެވެ.\nނައިފަރު މެޖިސްޓްރޭޓް ކޯޓުން މި މީހާގެ މައްޗަށް ރަޖަމުގެ ޙުކުމް އިއްވާފައިވީނަމަވެސް، އެކަން ތަންފީޛު ކުރެވޭނީ އިސްތިއުނާފުގެ މަރުހަލާގައިވެސް، މަތީ ކޯޓުތަކުން، ދަށު ކޯޓުގެ ޙުކުމް ދެމެހެއްޓުމުންނެވެ.\nމީގެކުރިންވެސް ވަނީ ރާއްޖޭގެ ރަށެއްގައި ޒިނޭކުރިކަން ސާބިތުވީ މީހެއްގެ މައްޗަށް ރަޖަމު ކުރަން ޙުކުމް ކޮށްފައެވެ. އެހެންނަމަވެސް، ފަހުން ސުޕްރީމް ކޯޓުން ވަނީ ޙުކުމް ބާޠިލު ކޮށްފައެވެ.\nތިނަދޫ މެޖިސްޓްރޭޓްގެ މައްސަލަ ކޮމިޓީއަށް ފޮނުވައިފި\nފަނޑިޔާރު އިބްރާހިމް ރަޝީދަކީ "ސެކްސިސްޓެއް" - މީކާއިލް\nޖެނުއަރީ 6, 2019 21:12\nޖަޒީރާ ރާއްޖޭގައި ތިކަހަލަ ހުކުމްތައް އަޅާނީ ޑަސްބިނަށް.\nޖެނުއަރީ 7, 2019 00:18\nޖަޒީރާ ރާއްޖޭގައި މިފަދަ އިސްލާމީ ޝަރީއަތާއި އެއްގޮތަށް ހުކުމެއް ކުރެއްވުމުން މޭގަނޑު ކަރައިގަތީތޯ..؟ ކުރީގަ ތިޔަބޭފުޅުން ހިތްޕުޅާވާ ސަރުކާރުން އެފަދަ ހުކުމެއް ކުތރވިފައި ނެތުމުން ދެރަފުޅުވީ ދެއްތޯ...؟ ހަޖަމުގެ ބައި ރަނގަޅު ކޮށްލެއްވީމަ އޯކޭވާނެ.. މަ ޕީސް...\nޖެނުއަރީ 7, 2019 09:06\nކަލޭ ތިހެން ބުންޔަސް މި ދަރަނި ބޯ ސަރުކާރަށް އެއްކަމެއްވެސް ނުވާނެ\nޖެނުއަރީ 7, 2019 09:46\nކަލޭދޯ ތިއުޅެނީ ހަޖަމު ނުބައިވެގެން އަނގަޔަށް ރެވިތެޔޮ އެޅިގެން. ހާދަވަރެއް ވަފައޭދޯ ތިހިރީ.\nޖެނުއަރީ 7, 2019 10:12\nސަރުކާރުން ތިހުކުމް ތަންފީޒު ކުރާނެ ހެން ހީވަންޏާ ތީ މޮޔައެއް. ފުރަތަމަ ވެރިކަމަށް އަރާ ވެސް ބުނީ މަރުގެ ހުކުމް ތަންފީޒެއް ނުކުރާނަމޭ. ތީ އިސްލާމްދީނަށް ފުރައްސާރަ ކުރާ ގްރޫޕެއްނު.\nޖެނުއަރީ 6, 2019 21:14\nގުރުވާނުގައި އޮވޭތަ ރަޖަމުގެ ހުކުމެއް؟\nޖެނުއަރީ 6, 2019 21:33\nޤުރުއާނާ ސުންނަތުގަ އޮތީ ކީކޭކަން ނޭނގޭ އިލްމެއް ނުލިބިވާ ޖާހިލުންވެސް އެ ދަސްކޮށްބަލަ އޮވޭހޭ ނާހާ\nޖެނުއަރީ 6, 2019 21:46\nއެފަދަ މީހުންގެ އެފަދަ ބަސްތަކުގެ ސަބަބުން އެގެނީ ރަންތިރީސްއަހަރު ގައުމުގެ ސްކޫލް ތަކުގައި ދަރިވަރުން ތަރުބިއްޔަތުވެގެން ދިޔައީ ލާދީނީ ފިކުރުގެ މައްޗައް ކަމެވެ.\nޖެނުއަރީ 6, 2019 21:36\nގުރުވާނެއް ނޫން މިހިރަ ލާދީނީ\nއެމާތް ފޮތުގެ ނަންވެސް ނޭގޭ\nޖެނުއަރީ 7, 2019 00:49\nއެބުނާހެން ފުރަތަމަ ރަނގަޅަށް “ قران" މިބަސް ލިޔަން ދަސްކޮށްބަލަ “ ނާބެ” ބުނާހެން\nޖެނުއަރީ 6, 2019 21:39\nޤުރްއާން ކިޔަވަންވީނު ހުރި ހުރިހާ އެއްޗެއް ބަލަން.\nއެވަރު ނޭގެން ތީ އިސްލާމެއްތަ؟\nޖެނުއަރީ 7, 2019 08:37\nގުރުޢާނުގަ އޮވޭތަ ފަރުޟު ފަސްނަމާދުކުރާ ގޮތާ ރަކުވަތްތަކުގެ އަދަދު؟ އޭގެ ތަފްޟީލުތައް އޮންނަނީ ސުންނަތުގަ ހަދީޘްގަ.. ޤުރުޢާންއެކަނި ޤަބޫލުކޮށް ސުންނަތް ދޫކޮށްލުމަކީ މަމެންގެ ކަމެއް ނޫން އެއީ އީމާންކަން ފުރިހަމަ ނުވާ ސެކިއުލަރުން އުޅޭގޮތް\nޖެނުއަރީ 6, 2019 21:15\nތިޔަ ޤާޒީއަށް ދެދުނިޔޭގެ ފަލާހާއި ކާމިޔާބު ދެއްވާށި... އާމީން..\nޖެނުއަރީ 6, 2019 21:28\nޖެނުއަރީ 6, 2019 21:17\nނޫނެކޭ ދަރިޔާ، ހެކި ނުލިބެނީހެއް އިތުރުމީހަކަށް މީހަކަށް ބޭއިންސާފުން ހުކުމެއް ނުކުރެވޭނެ އެއްނުން\nޢަމިއްލަޔައް ކުރިކަން އެއްބަސްވީމަވެސް ހެކި ބޭނުންވޭތަ. ލާދީނީ ސަރުކާރުން ތިހުކުމް ބާތިލް ކުރާނެ\nޖެނުއަރީ 6, 2019 21:59\nވެދާނެ އެއްނުން ދެވަނަ މީހަކީ ޣައިރު މުހްސަނަކަށް\nޖެނުއަރީ 6, 2019 22:02\nމުހުސަނެއްގެ މާނަ ނޭންގޭތަ، އެއީ މީހަކާ އިނދެގެންހުރި މީހުންގެ ހުކުމް ، އަނެއް މީހާ މީހަކާ ނީންނަންޏާ އަންނާނީ ހައްދުގެ ހުކުމް\nކޮމެންޓްކުރާއިރު ވާނުވާ އެނގިބަލަ\nދުއާ ދެންނެވިފައިވާ ރައީސް ހައްދަވާ ގޮތް ބަލަން ތިބެމާދޯ\nޖެނުއަރީ 6, 2019 21:18\nޖެނުއަރީ 6, 2019 21:19\nޥަރަށްބަރާބަރު. މިދިވެހިރާއްޖޭގަ ޒިނޭކުރުންއިންތިހާދަރަޖައިގަ މީހުންގެއަނބިން ކައިރިޔައްދިއުންހައްދުންނަށްޓާފަ\nއާނިޔާ & ވެލިޒިނީ ވެސް ލިސްޓަށް އިތުރުކުރުމަށް އެންމެހާ މުސްލިނުންގެ ފަރާތުން ގޮވާލަން\nތިޔައެންމެންވެސް ހިއްލަތުވެސް އަދި އެތައްބައިވަރެއް އެބައުޅޭ އެއެންމެންވެސް ލިސްޓްކުރެވިދާނެ އެކަމު ވާނެކަމެއް ނޯންނާނެ ދެން ތިބުނީ ޒިނޭ ކުރިކަން ސާބިތުވި ކަމައް އެކަކު އެކަނި ކުރާކަމެއްބާ ޒިނޭ ކުރުމަކީ އަދި ތަންކޮޅެއް ކުރިން ތިގޮތައް ރަޖަމްކުރަން ކުރިހުކުމް ވަނީ ސްޕްރީމްކޯޓުން ބާތިލްވެސް ކޮއްފަ ވީމާ ބަޔަކު މަރައްމަރޭ އަތްކަޑަން ވިއްޔޭ ގޮވިޔަކަސް ތިޔަކަންކަމާބެހޭ މުއައްސިސާތަކުން އެކަންކަމެއް ނުކުރާނެ\nޖެނުއަރީ 6, 2019 21:20\nކޮބާކޮބާ ކޯޓުތައް ގޯހޭ ބުނާމީހުން ކޯޓުން ހުކުމް ކޮށްފި ދެންތިބި މަރުހަލާތައް ގިރާކުރުމައްފަހު ނިކަން ހުކުމް ތަންފީޒުކޮށްބަލަ ހޯމް މިނިސްޓަރޫ\nޖެނުއަރީ 6, 2019 21:21\nޖަޒީރާ ރާއްޖޭގަ ހުކުމް ކުރާނެ އެކަމް އަމަލު ނުކުރާނެ... ވެލެޒިނީ ދަމާނެރޭ ރަޖަމަށް\nޖެނުއަރީ 6, 2019 21:40\nވެލިޒިނީ އެއީ މުސްލިމެއްތަ. ރަޖަމު ކުރުން އޮތީ މުސްލިމުންނަށް.\nޖެނުއަރީ 6, 2019 22:34\nވެލެޒިނީ ރަޖަމުކުރަނީ މުރުތައްދުވީމަ\nޖެނުއަރީ 6, 2019 21:22\nވެލެޒިނީ މަރަން ހުކުން ކުރާނީ ކިހާތާކުތޯ\nޖެނުއަރީ 6, 2019 22:03\nމި ގައުމުގަ ހުރި މައްސަލަތަށް ހައްލުކުރަން ނައިފަރު ކޯޓަށް ފޮނުވަން ފެނޭ\nޖެނުއަރީ 6, 2019 21:23\nރަޖަމު ކުރުމަކީކޮބާތަ، ކޮންމެސް ކުއްޖަކު ބުނެދީބަލަ،\nޖެނުއަރީ 7, 2019 01:11\nއެއީ މީހާގެ ވަކި ހިސާބަކުން ވަޅުލާ، އޮށްގަލުން ތަޅާގެން މަރާލުން\nޖެނުއަރީ 7, 2019 01:12\nޖެނުއަރީ 6, 2019 21:24\nއާނިޔާ ވެސް ރަޖަމުކުރަން ކޮންމެސް މީހަކު ކޯޓަށް ލާބަލަ\nނަމާއިއެކު ޢާއްމުކުރިނަމަ ވަރަށްރަގަޅުވީހެވެ\nތިޔަޙުކުމެއް ތަންފީޒެއްނުވާނެއެވެ. މިތާހުންނަ ދެއުޅި އެއްްނުވާމީހާ އިރުކޮޅަކުން ކޮސްގޮވަންފަށާނެއެވެ.\nފުރަތަމަ ރަޖަމު ކުރާންވީ ފަޑިޔާރު އަލީ ހަމީދު.. ހުދު ޖަންގިޔާ ލައިގެން ޒީނޭ ކުރި މީހާ.. އޭގެ ފަހު ދެން ތިބި މީހުން.\nޖެނުއަރީ 6, 2019 21:25\nޖެނުއަރީ 6, 2019 23:09\nއަންހެން މީހާ އަމިއްލަ އަށް އެއްބަސްވީ ކަމަށްވެސް ވެދާނެ.. ފިރިހެން މީހާ ނޭނގޭ ކަމަށްވެސް ބުނެދާނެ.. ނޫނީ ޒިނޭ ކުރެވުނު މީހުން ގިނަކަމުން ބަލިވެ އިނީ ކާކަށްކަން ނޭނގޭކަމަށް އަންހެން މީހާ ބުނެފާނެ... ނޫނީ އަންހެން މީހާ ބުނާ ފިރިހެން މީހާ ދެކޮޅު ހަދާފާނެ... މިހުރީ ވެދާނެ ގޮތް ގޮތް...\nޖެނުއަރީ 7, 2019 07:18\nޣައިރު މުހުސަނެއްނަމަ ރަޖަމްނުކުރާނެ.. ހައްދުޖަހާނީ...\nޖެނުއަރީ 6, 2019 21:26\nގާޒީގެ ނަން ޢާއްމުކުރިއިރު ޒިނޭކުރިމީހާގެ ނަން ޢާއްމުނުކުރިކަމީ ވަރަށްދެރަކަމެކެވެ\nޖެނުއަރީ 6, 2019 21:30\nނައިފަރު މެޖިސްޓްރޭޓަރަށް އަސަރިބަހާ ސާބަސް\nޖެނުއަރީ 6, 2019 21:32\nތާޢީދު! ޔާ ﷲ މިބިމުގަ އިބައިލާހުގެ ހުކުމްތައް ތަންފީޒުކޮށްދެއްވާނދޭވެ!?\nޖެނުއަރީ 6, 2019 22:18\nޖެނުއަރީ 6, 2019 21:37\nރާއްޖޭގެ ހުރިހާ އެންމެންވެސް މިސްރުފަދަ ތަންތަނުން އެކަނި ކިޔަވަންވީ. ކާފިރުންގެގާތައްގޮސް އެމީހުންގެ ހެދުންއަޅައިގެން އައިސް ކޮންމެމީހަކު ގައުމު ފަސާދަކުރަނިއްޔޭހަމަ\nޖެނުއަރީ 6, 2019 21:43\nޣާޒީއަށް ﷲ ބަރަކާތް ލައްވާށި\nޖެނުއަރީ 6, 2019 21:45\nއެއްކަލަ ޝަރީފާ ތޯއްޗެއް!!!؟\nއޭނަ އެކަނި ޒިނޭކުރީ ކިހިނެއް؟\nޖެނުއަރީ 6, 2019 21:58\nޝެލިޓް ކުރަން ޤާޒީއަށް\nޖެނުއަރީ 6, 2019 22:09\nޔަހޫދީން ރުޅި އައިސްދާނެތީވެ ތިކަން ނުކުރާނެ. މި\nރާއްޖޭގައި ތިބި ގިނަ މީހުން މާތްﷲ އަށް ވުރެ ބޮޑަށް\nބިރުގަންނަނީ އެމެރިކާ އާއި ޔަހޫދީ އެހެނިހެން ދައުލަތްތައް\nދެކެ. އެހެން ނޫނަސް، އަންނި ތިކަމާ ގަބޫލެއް ނުވާނެ\nޖެނުއަރީ 6, 2019 22:40\nޕާޓޭން ގައިގަ ވެސް ހައްދު ޖަހަން ފަށަންވީ... ހޯމް މިނިސްޓަރު އިމުރާނުގެ ޤާބިލުކަން ނުވަތަ މުނާފިގުކަން މިފަހަރު ހާމަވާނެ...\nޖެނުއަރީ 6, 2019 22:14\nކޮބާ ދެންހުރި މީހާ ޒިނޭކުރީ ގަހަކާތަ؟؟\nޖެނުއަރީ 7, 2019 00:54\n“އަހައްމާ” ބަލަ ގަހަކާ ޒިނޭ ނުކުރެވޭނެ ، އެކަމަކު ޖަނަވާރަކާ ޒިނޭ ކުރެވިދާނެ!!\nޖެނުއަރީ 7, 2019 08:17\nރަޖަމްކުރަން ޖެހެނީ މީހަކާ އިނދެގެން ހުރެ ޒިނޭކުރާ މީހާ . ޒިނޭކުރި ފިރިހެނާ ވެދާނެ މީހަކާ ނީނދެހުރި ފިރިހިނެކަށްވެސް، އެފަދަ ހާލަތުގައި އޭނާގެ މައްޗަށް ޙައްދުގެ ޙުކުމް އަންނާނީ، ރަޖަމެއް ނުކުރެވޭނެ\nސުޓޯނިންގ އޮފް ސުރެއްޔާ\nޖެނުއަރީ 6, 2019 22:20\nވަގުތު ކުދިންނަށް ކުރިން ހުކުމު ކުރިއަހަރު ޖަހާލާކަށް ނުކެރުނުދޯ! އެއީ ޔާމީނުގެ ވެރިކަމުގެ ދުވަސްވަރުވީމަދޯ! ހަޖަމު ޕުލީސް! ޕަކާސް\nޖެނުއަރީ 6, 2019 22:21\nﷲ އަކްބަރު!!! ﷲ އަކްބަރު!!! ﷲ އަކްބަރު!!!\nޖެނުއަރީ 6, 2019 22:29\nޖެނުއަރީ 6, 2019 22:31\nމަމެންގެ ގައުމުގާއި ތިޔާ ހުކުމް ތަންފީޛު ކުރުމަށްވުރެ ނުކުރުން ގާތީ. އިސާހިތަކު ތިކަމުން ބޯދަމާއި ގަންނާނެ ގޮތާއި ދިގުުދަންމާލެވޭނެ ގޮތުގެ ފަތުވާތައް ދިމަދިމާލުން އަންނަން ފަށާނެ އަދި ދެންއޮތް މަރުހަލާތަކުން ތީތި ފޭލްވުމަކީވެސް ވަރަށް ގާތްކަމެއް. ﷲގެ ހުކުމް ފުޅުމި ލޮބުވެތި ވަތަންގައި ތަންފީޛު ކުރެވޭނެ ދުވަހެއްގެ އިންތިޒާރުގާއި އެބަހުރިން. ޝައިޚް މުޙައްމަދު މޫސާ އަށް ދެދުނިޔޭގެ ބާއްޖަވެރިކަމާ ސާބިތުކަން މިންވަރު ކުރައްވާފާދޭވެ އާމީން. ވާގޮތެއްބަލަން ތިބެމާހިގާ\nޖެނުއަރީ 6, 2019 22:43\nއިމުރާނުގެ ދީން ވެރިކަން ފެނިގެންދާނެ ހަރަކާތަކަށް މިކަން ވާނެ އިންޝާﷲ... ބުރުގާ ނާޅާ މީހުންވެސް ޖޫރިމަނާކުރަންވީ.. އެއީ ޒިނޭގެ ފުރަތަމަ އެއްދޮރު... އެކަމަކު ޒިނޭގަ ދެމިތިބި ކުދިން މިކަމުގަ ވވވ ހިތަވަރުކޮށްލާފަ ހަޖަމް ޕުލީސް\nޖެނުއަރީ 6, 2019 23:05\nއިންސާނީ ހައްގުތަކާ ހިލާފުކަމެއް\nޖެނުއަރީ 7, 2019 03:57\nއިންސާނާ ހައްގުގެ ވާހަކަ ދައްކާއިރު އިންސާނާ ކުރަންވީ ކަންކަމާއި ނުކުރަންވީ ކަންކަން އަންގަވާފާ ވަނިކޮށް އެ އާޚިލާފު ވީމަ އެކަމަށް ހުކުމް އަންނާންނޫނތޯ.. ﷲ ގެ ހުކުމްފުޅު ނޫންތޯ މުހިންމުވާނީ. އެއްޗެއްވިސްނައިގެން އައިސް ކޮމެންޓު ކޮއްބެ މި ކިހާބޮޑު ބަލާއެއް އައި..\nޖެނުއަރީ 7, 2019 10:02\nއިންސާނީ ހައްޤުތައް ކަނޑައަޅުއްވާނީ އިންސާނާ ޚަލްޤުކުރެއްވި ފަރާތުން އެކަނި! އެފަރާތުގެ ޙުކުމާ ޚިލާފު ޙުކުމަކީ އިންސާނީ ހައްޤެއްކަމަކަށް ނެހެދޭނެ!\nޖެނުއަރީ 7, 2019 00:38\nތިޔަވާނީ ޔާމިންލާފަ ހުރި ގާޒީއަކަށް\nޖެނުއަރީ 7, 2019 00:41\nވަރަށް ތާއީދު ތިކަމަތް.. އެކަމް ހުރިހާ ކަމެއްވެސް\nއޮންނަނީ ކޮރައްޕްޓު ވެފަ....\nޖެނުއަރީ 7, 2019 01:01\nމިސްރުން ކިޔެވުނީމާ ފެންވރު އޮޅުނީ. ޤާޒީގެ ގަމާރުކަމާއެވެ.\nޖެނުއަރީ 7, 2019 10:00\nއުޑެއްބުޑެއް ވަކިނުވާ ބޯބުރާންޗާ! ގާޒީ ކަނޑައެޅީ އޭނާގެ އަމިއްލަ ޙުކުމެއްނޫން! އެއީ ހަތް އުޑުމަތިން ބާވާލެވިގެންވާ ޙުކުމެއް!\nޖެނުއަރީ 7, 2019 03:27\nމާދަމާ މަތީ ކޯޓު ތަކުން ޙުކުމް އިއްވާނެ ދަޢުވާ ލިބޭމީހާ ކޯޓަށް ޙާޟިރު ކުރީ ޤަވާޢިދާ ޚިލާފަށް ކަމަށް. އެހެންވީމާ އެ ޙުކުމަކީ ބާޠިލް ޙުކުމެއް ކަމަށް!\nޖެނުއަރީ 7, 2019 07:29\nސިޔާސީ ސްޓަންޓަކާ ބޮޑައް ވައްތަރީ. މިރާއްޖެއަކީ ޒިނޭގެ ހާއްޔެއް. ޢަދި އަންހެނާއަށް ޒިނޭ ސިއްރުކޮށްފަ ތައުބާވުންވެސް އޮއްވާމެ އިއުތިރާފްވެ އަދަބަށް ހުށަހެޅުމުގެ ބޭނުމަކީ މިހާރު ކަންވަމުންދާ ގޮތަށް ބަލާއިރު ސަރުކާރަށް ޕްރެޝަރ ކުރުމުގެ ބޭނުމުގަ ކަމަށް ލަފާކުރެވޭ. ކޮމެންޓުކުރާ ކުދިން ކޮޅު ގޯންޏަކަށް ހިލަ އަޅައިގެން ރެޑިވޭ އަވަހަށް އެ އަންހެނާ މަރާލުމަށްޓަކާ.\nޖެނުއަރީ 7, 2019 07:56\nސްޕްރީމް ކޯޓެއްނު ޖެހޭނީ ލާރިކޮޅެއް އަޅާލަން.\nޖެނުއަރީ 7, 2019 08:04\nވައްކަމުގެ މައްސަލައެއް ސާބިތު ކުރެވޭވަރުގެ ހެކި ހުރެއްޖެ ނަމަ ޔާމީންގެ އަތްފައި ކަނޑާ ހުސްކުރާވަރު ވާނެތަ. ވަރަށް ބޮޑު އުންމީދަކަށް ވާނެ ރައްޔިތުންނަށް އެކަހަލަ ހުކުމްތައް ތަންފީޒު ވެގެން އަންނަތަން ފެނުނީމާ. ކުއްވެރިން ކުށާ ދުރަށްޖެހި މިސްކިތްތަކަށް ވަންނާނެ ގިނައިން\nމާޗް 29, 2019 18:06\nއަތްފައި ކަނޑަންވެސް އޮވޭ ޝަރުޠުތަކެއް. މީހަކު ވަގެކޭ ބުނާތީ ކުރާ ކަމެއް ނޫން އެއީ.\nޖެނުއަރީ 7, 2019 08:51\nޒިނޭކޮށްގެން މީހުން ރަޖަމް ކުރަން ދިވެިހިން މިހާ ސަޕޯޓް ކުރާ ސަބަބު ހޯދަން ޖެހޭ. ރާއްޖޭގާ ރަޖަމް ކުރަން ނުޖހޭނެ މީހަކު މަދުވާނެ. އަދި އަމިއްލައަށް ތިމާވެސް ރަޖަމް ކުރަން ޖޭހޭކަން އެނގޭ މީހުންވެސް އެހެން މީހަކު ރަޖަމް ކުރަން ބޭނުންވުމަކީ އާއްމު އިންސާނުންގެ ވިސްނުމުން ބޭރު ވެވެނީ\nޖެނުއަރީ 7, 2019 09:12\nއިސްލާމީ ސަރީޢަތޭ ރަޖަމޭ ކިޔައިގެން ވާހަކަ ދައްކާއިރު މިތާކޮމެންޓުކުރާމީހުން ހީވަނީ އެއްވެސް ފާފައެއްނުކޮށްތިބި ސާފު މާތް ބައެއްހެން! އެކަނބުލޭގެ ރަޖަމުކުރަންޖެހޭނީ ދުވަހަކުވެސް ޒިނޭނުކުރާބަޔަކު، އެބަޔަކު މިމާތް ފަސްގަނޑަކުނެތް! ފޯރި އަރުވައަރުވާފަ ރަޖަމޭ މިކިޔަނީ، ފުރަތަމަ ރަޖަމުކުރުން އިނގޭތަ؟ އެއީ ހުސްބިމެއްގަ އުނަގަނޑުންތިރި ވަޅުލާފަ ގިނަބަޔަކުވެގެން އޮއްގަލުންތަޅާ ކުދިއަނިޔާކޮށް މެރުން!\nމި ޒިނޭ އެއްކޮން ހުއްޓުވަންވީ މި ރާއްޖޭގަ. އިންޝާﷲ\nޙުރިހާ ދިވެހިން ގާތްގަޑަކަށް ރަޖަމް ކުރަންޖެހޭނެ!\nމާޗް 23, 2019 19:25\nއެހުކުމް ސްޕްރީމް ކޯޓުން ބާތިލްކުރުމުގަ އިސްކޮށް އުޅުފަރާތްތައް މުރުތައްދުވާނެ....މި ސަބަބާހުރެ އޭ އައިއެސް ފަދަ ޖަމާޢަތްތައް މިކިޔާ ސޯކޯލްޑް އިސްލާމީ ޤައުމުތަކުގެ ސަރުކާރުތަކާ އިދިކޮޅަށް ނިކުންނަނީ...


SeaNSee Lanka tour ge haassa packagethakeh thaarafkohfi | Mihaaru\nކޮލަމްބޯ ސްޓޭ ޓުއާގައި ދާ ފަރާތްތަކަށް ހާއްސަކޮށްފައިވާ ކަނާރޯ ހޮޓެލް-- ފޮޓޯ: ކަނާރޯ\nސީއެންސީ ލަންކާ ޓުއާގެ ހާއްސަ ޕެކޭޖްތަކެއް ތައާރަފު ކޮށްފި\n01 އޮކްޓޯބަރ 2019 - 10:574comments\nސީއެންސީގެ ސްރީ ލަންކާ ޓުއާތަކަށް ހާއްސަ ދެ ޕެކޭޖެއް ތައާރަފު ކޮށްފި އެވެ.\nމި ޕެކޭޖްތަކުގެ ތެރޭގައި ކޮލަމްބޯ ސްޓޭ ޓުއާ އާއި ލަންކާގެ ރައުންޑް ޓުއާއެއް ހިމެނެ އެވެ. ކޮލަމްބޯ ސްޓޭ ޓުއާގައި ދެ ދުވަހުގެ ހުރުމުން ފެށިގެން ހަ ދުވަހުގެ ހުރުމާހަމަ އަށް ޕެކޭޖްތައް ލިބޭއިރު ރައުންޑް ޓުއާ އަށް ދާން ބޭނުންވާ މީހުންނަށް ތިން ދުވަހުގެ ހުރުމުން ފެށިގެން ފަސް ދުވަހުގެ ހުރުމާ ހަމައަށް ޕެކޭޖް ލިބޭނެ އެވެ.\nމި ޕެކޭޖްތަކުގެ ތެރެއިން ކޮލަމްބޯ ސްޓޭ ޓުއާ ނަގާ މީހުންނަށް 210 ޑޮލަރު (3،238ރ.) އިން ފެށިގެން 490 ޑޮލަރު (7،55ރ.) އާ ހަމައަށް ޕެކޭޖްތައް ވަނީ ތައާރަފު ކޮށްފަ އެވެ. އަދި ލަންކާ ރައުންޑް ޓުއާ ނަގާ މީހުންނަށް 261 ޑޮލަރު (4،024ރ.) އިން ފެށިގެން 350 ޑޮލަރު (5،397ރ) އާ ހަމައަށް ޕެކޭޖްތައް ވަނީ ތައާރަފް ކޮށްފަ އެވެ.\nކޮލަމްބޯ ސްޓޭ ޓުއާ ހިޔާރު ކުރާ މީހުންގެ ތެރެއިން ހޮޓަލް ކަނާރޯގައި ތިބެން ބޭނުންވާ މީހުންނަށް ސީއެންސީން ވަނީ އިތުރު ޕެކޭޖެއް ވެސް ތައާރަފްކޮށްފަ އެވެ. މި ހޮޓަލުގައި ހަ ދުވަހުގެ ހުރުން ނަގާ މީހުންނަށް އެއް ދުވަހުގެ ހުރުން ހިލޭ ލިބޭނެ ކަމަށް ސީއެންސީން ބުންޏެވެ.\nހޮޓެލް ކަނާރޯގެ އިތުރުން އެހެނިހެން ހޮޓަލްތަކުގައި ތިބުމުގެ އިހްތިޔާރު ވެސް ޓުއާ ޕެކޭޖްތައް ނަގާ މީހުންނަށް ލިބޭނެ އެވެ. މި ޕެކޭޖްތަކުގައި ކޮލަމްބޯގައި ވިޔަފާރި ކުރުމާއި މަގްބޫލު ތަންތަން ބަލާލުމުގެ ފުރުސަތު ވެސް ލިބޭނެ އެވެ.\nލަންކާ ރައުންޑް ޓުއާ ނަގާ މީހުންގެ ހުރުން ވެސް ހަމަޖައްސާފައިވަނީ އެ ގައުމުގެ ފެންވަރު ރަނގަޅު ހޮޓާތަކުގަ އެވެ. މި ޓުއާގައި ދާ މީހުންނަށް ލަންކާގެ ކޭންޑީ އާއި ޑަމްބުލާ އަދި ޕޮލޮއްނަރުވާ އާއި ބެންޓޯޓާ އަށް ޒިޔާރަތް ކުރެވޭނެ އެވެ.\nމި ޕެކޭޖްތަކަކީ އަންނަ އޮކްޓޯބަރު މަހުގެ ނިޔަލަށް ތައާރަފު ކޮށްފައިވާ ޕެކޭޖްތަކެކެވެ.\nއިތުރު ލިޔުންތައް ސްރީ ލަންކާ ކޮލަމްބޯ ވިޔަފާރި ޕްރޮމޯޝަން


Rajjey ga alhaa enme bodu miskithuge masakkaiy july gai fashaane: Muiz\nރާއްޖޭގައި އަޅާ އެންމެ ބޮޑު މިސްކިތުގެ މަސައްކަތް ޖުލައިގައި ފަށާނެ: މުއިއްޒު\nމިހާތަނަށް ރާއްޖޭގައި އަޅާ އެންމެ ބޮޑު މިސްކިތުގެ އަމަލީ މަސައްކަތް އަންނަ ޖުލައި މަހުގެ ތެރޭގައި ފަށާނެ ކަމަށް ހައުސިން މިނިސްޓްރީން ބުނެފި އެވެ. މިއީ ރާއްޖޭގެ މިނިވަންކަމަށް 50 އަހަރު ފުރުމާއި ގުޅިގެން ސައޫދީ ސަރުކާރުގެ ހިލޭ އެހީގައި އަޅާ މިސްކިތެކެވެ. މިއީ ރާއްޖޭގައި މިހާތަނަށް އަޅާ އެންމެ ރީތި، އެންމެ ފުރިހަމަ އިސްލާމީ ބިނާ ގެ ގޮތުގައި މި މަޝްރޫއު އިފްތިތާހުކޮށް ސައޫދީ ސަރުކާރުން ރާއްޖެއަށް ދިން އެހީ ރަސްމީކޮށް އެވޯޑު ކުރީ މިދިޔަ މަހު އެވެ.\nހައުސިން މިނިސްޓަރު ޑރ. މުހައްމަދު މުއިއްޒު އަވަސް އަށް ދެއްވި އިންޓަވިއުއެއްގައި ވިދާޅުވީ ކިންގެ ސަލްމާން އަބްދުލް އަޒީޒް މިސްކިތުގެ ޑިޒައިން މަސައްކަތް މިހާރު ކުރިއަށްދާ ކަމަށާއި އެކަން ކުރަނީ މިނިސްޓްރީން ކަމަށެވެ. ޑިޒައިން މަސައްކަތް ނިމި ކޮންޓްރެކްޓާއެއް ހޯދުމަށްފަހު ޖޫން ހިސާބުގައި އެ މަޝްރޫއު މޮބިލައިޒް ކުރަން ފާށައި ދެ އަހަރު ދުވަހުގެ ތެރޭގައި ބިނާ އެއްކޮށް ނިންމާނެ ކަމަށެވެ.\n"ފައިނަލް ޑިޒައިން މިހާރު އެއޮތީ. ކުރީ ދުވަހު [މިސްކިތް އިފްތިތާހު ކުރި ދުވަހު] ވެސް އެޑިޒައިން ދައްކާލި ދެއްތޮ. ކޮންޓްރެކްޓަރަކަށް ދޭ ވަރަށްވުރެ ޑީޓެއިލް އެ ޑިޒައިން. ދެން ކޮންޓްރެކްޓާ ހޯދަން ބިޑަށް ހުޅުވާލާނެ ދުވަހެއް އަޅުގަނޑުމެން ފަހުން ހާމަކުރާނަން. އަމަލީ މަސައްކަތް ފަށަން ކޮންމެހެންވެސް ބޭނުން ޖޫން ޖުލައި ހިސާބުގައި،" މިނިސްޓަރު ވިދާޅުވި އެވެ.\n"ކިންގް ސަލްމާން މިސްކިތް" ގެ ނަމުން ނަންދީފައިވާ، އެ އަގުބޮޑު ބިނާ އަޅަން ނިންމާފައިވަނީ ބްރިޖާއި ދިމާލުން މާާލޭގެ މަލަމަތި ފެންނައިރު ހިތްގައިމުކަމާއެކު ފެންނާނެ ފަދަ ގޮތަކަށެވެ. ގާތްގަނޑަކަށް 6000 މީހުންނަށް އެއްފަހަރާ ނަމާދުކުރުމަށް 41500 އަކަފޫޓުގެ ޖާގައަކާ އެކު ބިނާކުރާ އެ މިސްކިތުގައި ހަ ފަންގިފިލާ ހިމެނެ އެވެ. އަދި މިސްކިތަށް އަރާ ފައިބާ ހަދަން ހަތަރު ލިފްޓު ހުންނަ އިރު، މިސްކިތަށް ދާ މީހުންގެ ވެހިކަލްތައް ޕާކު ކުރުމަށް 44100 އަކަ ފޫޓުގެ ޖާގައެއް ހާއްސަކޮށްފައި ވެ އެވެ.\nމީގެ އިތުރުން އެ ބިނާގައި ދީނީ ފޮތްތައް ހިމެނޭ ބޮޑު ލައިބްރަރީ އަކާއި އެންމެ ޒަމާނީ ފެންވަރަށް ހަދާފައިވާ މަލްޓި ޕާޕަސް ހޯލެއްގެ އިތުރުން ގުރުއާނާއި ބެހޭ މަރުކަޒެއްވެސް ހިމެނޭނެ ކަމަށް ހައުސިން މިނިސްޓްރީން ބުންޏެވެ.\nތިންލައްކަ ސާޅީސް ދެހާސް އަކަފޫޓަށްވުރެ ބޮޑު ބިމެއްގައި ބިނާކުރާ އެ މިސްކިތަށް، ސައޫދީ ރަސްގެފާން، ސަލްމާން ބިން އަބްދުލް އަޒީޒްގެ ނަމުން ނަން ދީފައިވަނީ، ރާއްޖޭގެ އިސްލާމީ ހައިބަތު ދައްކުވައިދޭ އެފަދަ އަގުބޮޑު ބިނާއެއް އެއްވެސް އަގަކާއި ނުލައި އަޅުއްވައިދެއްވުމަށް އެމަނިކުފާނު ވެދެއްވި އެހީތެރިކަން ފާހަގަކޮށް އެކަމުގެ ޒިކުރާ އަބަދުމެ ދެމެހެއްޓުމަށްޓަކައި ކަމަށް ހައުސިން މިނިސްޓްރީން ބުންޏެވެ.\nއޯއިސީގެ ފިކުރީ ގޮފީގެ ހުރިހާ ޕޭޖެއްގައި ހުކުރު މިސްކިތް\nޑިގްރީ ފެންވަރަށް އިމާމުން ގެންދިޔުމުގެ ޕްރޮގްރާމެއް ފަށަން ނިންމައިފި


ކޮވިޑް19 ޖެހުމުން އޭނާއަށް ޖެހިފައިހުރި އެހެން ބައްޔެއް ދެނެގަނެވުނު އަންހެނެއްގެ ބަސް : އަހަރެންގެ ފުރާނަ ސަލާމަތްވީ ކޮވިޑް-19 ޖެހުމުން – Dhen.mv\nކޮވިޑް19 ޖެހުމުން އޭނާއަށް ޖެހިފައިހުރި އެހެން ބައްޔެއް ދެނެގަނެވުނު އަންހެނެއްގެ ބަސް : އަހަރެންގެ ފުރާނަ ސަލާމަތްވީ ކޮވިޑް-19 ޖެހުމުން\nކޮވިޑް-19 އަކީ ފުރާނައަށް ގެއްލުންވާ ނުރައްކާތެރި ބައްޔަކަށްވާތީ ކޮންމެ މީހަކު މެ އުޅެނީ އެބަލީން ސަލާމަތް ވާނެ ގޮތެއް ހޯދުމުގައެވެ. ބަލި ޖެހުނު އެއްވެސް މީހަކު އެކަމާ އުފަލެއް ނުވެއެވެ. ނަމަވެސް އިނގިރޭސިވިލާތުގެ އެންޖެލާ ޝެލްޖެލްގެ ވާހަކަ ތަފާތެވެ. އެންޖެލާ ވަނީ، އޭނާގެ ފުރާނަ ސަލާމަތްވީ ކޮވިޑް-19 ޖެހުމުން ކަމަށް ހާމަ ކޮށްފައެވެ. އެންޖެލާ މިހެން ބުނީ، ކޮވިޑް-19 ޖެހިގެން ހެދި ޓެސްޓްތަކުގެ ތެރެއިން، އެންޖެލާއަށް ކުރިން ނޭނގިހުރި ހިތުގެ ސީރިއަސް މައްސަލައެއް ފާހަގަ ވެފައި ވާތީއެވެ.\nއެންޖެލާ ހޮސްޕިޓަލުގައި އެޑްމިޓް ކުރެވުނީ 11 ދުވަސް ވަންދެން ކޮވިޑް-19 އަލާމާތްތައް ފެނުމަށް ފަހުއެވެ. އައި.ސީ.ޔޫ ގައި ފަރުވާ ދެމުން ދިޔައިރު ހެދި ޓެސްޓްތަކުން އެންޖެލާގެ ހިތުގައި ހުރި ވަރަށް ނުރައްކާތެރި މައްސަލައެއް ވަނީ ފާހަގަ ކުރެވިފައެވެ. މިއީ ފަރުވާ ނުލިބި ލަސްވާނަމަ ފުރާނަ އަށް ނުރައްކާވެދާނެ ފަދަ މައްސަލައެކެވެ. މާރޗް 22 ވަނަ ދުވަހު ޗެލްސީ އަދި ވެސްޓް މިނިސްޓަރ ހޮސްޕިޓަލެއްގައި ހެދި ސްކޭންތަކުން ދެއްކީ 36 އަހަރު އެންޖެލާގެ ހިތާއި ފުއްޕާމޭގެ ވަށައިގެން ފެން ހެދިފައިވާ ކަމަށެވެ.\nމި ބަލީގެ ސަބަބުން ހިތާއި ފުއްޕާމެއާ، ހުޅުތަކުގެ އިތުރުން ނާރުތައްވެސް ހަލާކުވުމުގެ ނުރައްކާ އޮވެއެވެ. އެންޖެލާ ބުނީ، ނޭވާއަށް އުނދަގޫވަނީ ކަމަށް ހީކޮށް، ޑޮކްޓަރަށް ދައްކާތާ މިހާރު ދެއަހަރު ވެއްޖެކަމަށާއި ނަމަވެސް މިފަދަ ބޮޑު މައްސަލަ އެއް ހުރިކަމަކަށް އެނގިފައެއް ނެތް ކަމަށެވެ. އެއް ނަޒަރުން ދެކޭނަމަ ކޮވިޑް-19 ގެ ސަބަބުން ފުރާނަ ސަލާމަތް ވެފައިވާ ކަމަށާއި ނަމަވެސް ކޮވިޑް-19 ގައި ހޭދަ ކުރީ ވަރަށް ވޭން ދެނިވި ދުވަސް ތަކެއްކަމަށް އެންޖެލާވަނީ ބުނެފައެވެ. ފަސްހަފްތާ ހޮސްޕިޓަލުގައި އޮތުމަށް ފަހު މިހާރު އެންޖެލާ ވަނީ ގެއަށް ދޫކޮށްލާފައެވެ.\nއެންޖެލާއަށް ފަރުވާ ދިން ޑޮކްޓަރުންގެ ޓީމުން އެކަކު ކަމަށްވާ ޑރ. ޕޫޖަން ޕަޓޭލް ބީ.ބީ.ސީ އާ ވާހަކަ ދައްކަމުން ބުނީ، އެންޖެލާއަށް ފަރުވާދީ ރަނގަޅު ވުމުން، ހޮސްޕިޓަލުގެ މުވައްޒަފުންގެ ހިތްވަރު އާވެ މަސައްކަތުގެ ރޫހު އިތުރު ވެއްޖެ ކަމަށެވެ. ޑރ. ޕޫޖަން އިތުރަށް ބުނީ، ފަރުވާ އަށް ގެންނަ ބަލިމީހާ އަމިއްލަ ފައިމައްޗަށް ތެދުވެ، ހިނިތުންވާތަން ފެނުމަށް ވުރެ ބޮޑު ހިތް ހަމަ ޖެހުމަށް ސިއްހީ އެހީތެރިންނަށް ނޯންނާނެކަމަށެވެ.


Reyagndu 11:30 gai Cafe' thah bandhu kuran angaifi\nރޭގަނޑު 11:30 ގައި ކެފޭތައް ބަންދު ކުރަން އަންގައިފި\nސައިހޮޓާ، ކެންޓީން، ކެފޭ، ރެސްޓޯރަންޓް ފަދަ ކާބޯތަކެތީގެ ހިދުމަތްދޭ ތަންތަން ހުޅުވާފައި ބެހެއްޓޭނެ ގަޑިއަށް އިކޮނޮމިކް މިނިސްޓްރީން އަނެއްކާވެސް ބަދަލު ގެނެސްފި އެވެ.\nއެ މިނިސްޓްރީން ދެންމެ ބުނީ ކޮވިޑް-19 އިން ރައްކާތެރިވުމަށް އަޅާފައިވާ ހާއްސަ ފިޔަވަޅުތަކަށް ބަދަލު ގެނައުމާ ގުޅިގެން، މިއަދުން ފެށިގެން، ސައިހޮޓާ، ކެންޓީން، ކެފޭ، ރެސްޓޯރަންޓް ފަދަ ކާބޯތަކެތީގެ ހިދުމަތްދޭ ތަންތަން ހުޅުވާފައި ބެހެއްޓޭނެ ގަޑިއަކީ ފަތިހު 4:30 އިން ރޭގަނޑު 11:30 އަަށެވެ. ކެއިންބުއިމުގެ ހިދުމަތްދޭ ތަންތަން ބަންދު ކުރަން ޖެހޭ ވަގުތަށް އަނެއްކާވެސް ބަދަލު ގެނެސްފައި މިވަނީ ރޭގަނޑު 1:00 އާ ހަމައަށް ހުޅުވާފައި ބެހެއްޓޭނެ ކަމަށް މި މަހުގެ 24 ވަނަ ދުވަހު ނިންމުމަށް ފަހުއެވެ.\nކަސްޓަމަރުންނަށް ހުޅުވާލައިގެން، ވިޔަފާރިކުރާ ސައިހޮޓާ، ކެންޓީން، ކެފޭ، ރެސްޓޯރަންޓް ފަދަ ކާބޯތަކެތީގެ ހިދުމަތްދޭ ތަންތަނުން ހެލްތް ޕްރޮޓެކްޝަން އެޖެންސީން ކަނޑައަޅާ އުސޫލުތަކާއި އެއްގޮތަށް އަމަލުކުރަން ވެސް ވަނީ އަންގާފައެވެ.\nކާބޯތަކެތީގެ ހިދުމަތްދޭ ތަންތަން ހުޅުވާފައި ބެހެއްޓޭނެ ގަޑިއަށް ބަދަލު ގެނެސްފައިވާއިރު ރާއްޖޭގައި ކޮވިޑް ބަލި ޖެހޭ މީހުންގެ ނިސްބަތް އިތުރުވާން ފެށުމުން އެޗްޕީއޭއިން ރޭ ވަނީ ފިޔަވަަޅުތައް ވަރުގަދަ ކޮށްފައެވެ. ރެއިން ފެށިގެން މާލެ، ހުޅުމާލެ އަދި ވިލިމާލޭގައި ރޭގަނޑު 12 އިން ފެށިގެން ފަތިހު ހަތަރަކަށް އެއްގަމު އުޅަނދުފަހަރު ދުއްވުމާއި މަގުމައްޗާއި އާންމު ތަންތަނަަށް ނިކުމެ އުޅުން މަނާކޮށް ކާފިއު ހިންގަންވެސް ވަނީ ނިންމާފައެވެ. މީގެ އިތުރުން ޕާޓީތަކާއި ހަފްލާތައް އަދި ރަސްމިއްޔާތުތައް ބޭއްވުންވެސް ވަނީ މަނާކޮށްފައެވެ. އެއީ މާލެ، ވިލިމާލެ އަދި ހުޅުމާލޭގައެވެ. ފަތުރުވެރިން ފިޔަވައި ރާއްޖެއިން ބޭރުން އަންނަ މީހުން 10 ދުވަހުގެ މުއްދަތަށް ކަރަންޓީނުކުރުމަށްވެސް ވަނީ ނިންމާފައެވެ.\nމިނިސްޓްރީ އޮފް އިކޮނޮމިކް ޑިވެލޮޕްެމަންޓް ކެފޭ ރެސްޓޯރެންޓް\n8 ޖަހާއިރު ކެފޭ ބަންދު، ޑެލިވަރީ 10:30 އަށް\nކެފޭތައް މެންދަމު 1 ޖަހަންދެން ހުޅުވާފައި ބެހެއްޓޭނެ\nދިވެހިން ނެތް ދާއިރާތަކަށް ނޫނީ ބިދޭސީން ނުގެވޭ ގޮތް ހަދަނީ\nއިންކަމް ސަޕޯޓް 292.8 މިލިއަން ރުފިޔާއަށް


SunOnline: Dharivarunge Tablet thah beynun kureveyne aa goiy thakeh raavanee\nދަރިވަރުންގެ ޓެބްލެޓްތަައް ބޭނުން ކުރެވޭނެ އާ ގޮތްތަކެއް ރާވަނީ\nމުހައްމަދު އައުޒަމް 11 Oct 2019, 11:24\nމިއަހަރަށް ވުރެ އަންނައަހަރު ޓެބްލެޓްތަަކުގެ ބޭނުން ރަނގަޅަށް ކުރެވޭނެކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވެއްޖެ އެެވެ.\nރައްޔިތުންގެ މަޖިލީހުގެ ގައުމީ ތަރައްގީ އާއި ތަރިކަ ކޮމިޓީ ގައި މިދިޔަ ހޯމަ ދުވަހު ވާހަކަ ދައްކަވަމުން އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވީ ގްރޭޑް ދޭކުން ފެށިގެން 10ގެ ދަރިވަރުންނަށް ޓެބްލެޓްތައް މިހާރު ހަވާލުކޮށްފައިވާ ކަމަށެވެ. ނަމަވެސް އެ ޓެބްލެޓް ބޭނުންކުރާނެ ޕްލޭންއެއް ނެތްކަން މިނިސްޓަރު ވަނީ ފާހަގަކުރައްވައިފަ އެވެ.\n"އެހެންވީމާ އަޅުގަނޑުމެން ޓެބްލެޓް ކުދިންނާ ހަވާލުކޮށްފަ ބުނެފައި އޮންނާނީ ޓީޗިން އެއިޑެއްގޮތަށް ޔޫސްކުރާށޭ. އެކަމު އަޅުގަނޑުމެން ދެންނެވި ކަމުގައިވިޔަސް ބައެއް ސްކޫލުތަކުގައި ކަނެކްޓިވިޓީ ވަރަށް ދަށް އެނގޭތޯ.އެހެންވީމާ ޓެބްލެޓްތަކެއް ބޭނުމެއް ނުކުރެވޭ ބައެއް ރަށްރަށުގައި. އެކަން ރަނގަޅުކުުރުމަށް ދިރާގާވެސް މިދަނީ ވާހަަކަދައްކަމުން." މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ ކުރިއަށް އޮތް ތަނުގައިވެސް ކުދިންނަށް އަލުން ޓެބްލެޓް ބޭނުންވާނެ ކަަމަށާއި އެކަން ދެމެހެއްޓެނިވި ގޮތުގައި ކުރިއަށްގެންދަން އުނދަގޫވާނެ ކަމަށެވެ. އެކަން މުރާޖާކުރަން ވާހަކަތަކެއްވެސް މިހާރު ދެކެވެމުންދާކަން މިނިސްޓަރު ފާހަގަ ކުރެއްވި އެވެ.\nއެކަމަށް ޓަކައި ދަރިވަރުން މިހާރު ގެންގުޅޭ ފޮތްތައް ޑިޖިޓަލައިޒްކުރަން ނިންމާފައިވާ ކަމަށާއި ވަރަށް ގިނަ ފޮތްތައް މިހާރު ޑިޖިޓަލައިޒްކޮށް ނިމިފައިވާކަން ވެސް މިނިސްޓަރު ފާހަގަކުރެއްވި އެވެ.\n"އެހެންވީމާ މިއަނަންނަ އަހަރު ފެށޭއިރު އަޅުގަނޑުމެން ޕަައލެޓްކުރާނަން. ޕައިލެޓް ކުރަން މި ނިންމަނީ އަޅުގަނޑުމެންނަކަށް ނޭނގޭ ރާއްޖޭގެ އެކި ރަށްތަކުގައިވެސް ކަނެކްޓިވިޓީ ހުރި މިންވަރެއް ވެސް. އެހެންވެ އަޅުގަނޑުމެން ހަމައެކަނި ޑިޖިޓަލް ފޮތަށް ގޮސްފިއްޔާ ބައެއް ކުދިންނަށް ފޮތްތައް ނުލިބިދާނެ، އެހެންވެ ބައެއް ގްރޭޑްސްތަކުގައި އަޅުގަނޑުމެން މިހާރު އޮތީ ޑިޖިޑަލް ކުރަން ނިންމާފައި. ފޮތްތައް ވެސް ހުރީ މިހާރު ތައްޔާރުކޮށްފައި. ޓެބްލެޓް މިހާރަށްވުރެ ރަނގަޅުގޮތުގައި އަންނަ އަހަރު ބޭނުން ކުރެވިގެން ދާނެ،" މިނިސްޓަރު ވިދާޅުވި އެވެ.


Bank ge masakkathuge gadithakah badhalu genesfi\n12 ޖޫން 2021 - 15:37:36\nބޭންކްގެ މަސައްކަތުގެ ގަޑިތަކަށް ބަދަލު ގެނެސްފިއެވެ.\nހެލްތް ޕްރޮޓެކްޝަން އޭޖެންސީ އިން ކަނޑައަޅުއްވާފައިވާ އުސޫލުތަކާއި މޯލްޑިވްސް މަނިޓަރީ އޮތޯރިޓީން ކުރައްވާފައިވާ އިއުލާނާ އެއްގޮތްވާގޮތުގެ މަތީން ޚިދުމަތް ދިނުމަށްޓަކައި ބޭންކް ގެ މަސައްކަތުގެ ގަޑިތަކަށް ބަދަލު ގެނެސްފައިވަނީ މިއަދުން ފެށިގެންނެވެ.\nބޭންކުން ގެނެސްފައިވާ ބަދަލުތަކާ އެއްގޮތަށް އަމަލުކުރާނީ މި ޖޫން މަހުގެ 13 އިން ފެށިގެން 17 ޖޫން 2021 ގެ ނިޔަލަށެވެ.\nއެގޮތުން ބޭންކްގެ ހުރިހާ ބްރާންޗްތަކާއި ސާވިސް ސެންޓަރުތައް މަތީގައިވާ މުއްދަތުގައި ބަންދުވި ނަމަވެސް ކާޑު ދޫކުރުމަށް ކަސްޓަމަ ސާވިސް ސެންޓަރުތައް ހުޅުވުމަށް ހަމަޖެހިފައިވާ ކަމަށް ބޭންކުން މައުލޫމާތު ދެއެވެ. އެގޮތުން ކޮންމެ ދަވަހަކު ހެނދުނު 10:00 އިން ފެށިގެން މެންދުރުފަހު 14:00 އަށް ކާޑު ދޫކުރުމުގެ ޚިދުމަތް ދެވޭނެއެވެ. އަދި ހޯމަ އަންގާރަ އަދި ބުރާސްފަތި ދުވަހުގެ ހަމަ އެގަޑީގައި ހުޅުމާލެ ބްރާންޗުން ކާޑު ދޫކުރުމަށް ވަނީ ހަމަޖެހިފައެވެ.\nއޭގެ އިތުރުން ކަސްޓަމަރުންނަށް (ހުއްދަ ލިބިފައިވާ ފަރާތްތަކަށް) އޭޓީއެމް މެދުވެރިކޮށް ފައިސާ ނެގުމާއި ޖަމާކުރުމުގެ ހިދުމަތް ލިބޭނެއެވެ. އެގޮތުން އާންމު ފަރުދުންގެ އެކައުންޓަކަށް 100000 ރުފިޔާގެ އިތުރުން ވިޔަފާރި އެކައުންޓަކަށް 500000 ރުފިޔާ ޖަމާކުރެވޭނެއެވެ. އަދި ކަސްޓަމަރުންނަށް މެދު ނުކެނޑި ހިދުމަތް ދިނުމުގެ ގޮތުން ހަފްތާ ދުވަސްތަކުގައި (ހުކުރު ހޮނިހިރު ނުހިމަނައި) އަސާސީ ބޭންކިންގް ހިދުމަތްދޭން ހަމަޖެހިފައިވެއެވެ.


BML in Nolhivaranfaru school gai Readling park eh gaaim kohffi - vNews.mv\nބީއެމްއެލްއިން ނޮޅިވަރަންފަރު ސްކޫލުގައި ރީޑިންގ ޕާކެއް ގާއިމްކޮށްފި\nމަރްޔަމް ލީން 03 October 2021, 19:55\nމި ޕްރޮޖެކްޓްގެ މަގްސަދަކީ ދަރިވަރުންނާއި ރަށުގެ ރައްޔިތުން ފޮތްކިއުމުގެ ޝައުގުއުފެއްދުމާއި ފަސޭހަކަމާއެކު ފޮތްކިޔޭނެ މާހައުލެއް ގާއިމްކުރުމެވެ. މިތަނުގައި ބެހެއްޓިފައިވާ ފޮތް ހަރުގަނޑުތަކަކީ މޫސުމީ ބަދަލުގެ ސަބަބުން ގެއްލުން ނުވާނެހެން ހެދިފައިވާ ފޮތް ހަރުގަނޑުތަކެކެވެ. އަދި މިތަނުގައި ހުރިހާ އުމުރެއްގެ ކުދިންނަށް ހާއްސަ ފޮތް ބެހެއްޓިފައިވެއެވެ. މިސަރަހައްދު އިތުރަށް ފުރިހަމަ ކުރުމަށްޓަކައި އިށީނުމަށް ބެންޗާއި، އުނދޯލި އަދި ގޯލިފަތި ވަނީ ބެހެއްޓިފައެވެ.\nކޮމިއުނީ ފަންޑުގެ ދަށުން މިޕްރޮޕޯސަލް ކާމިޔާބު ކުރި ނޮޅިވަރަންފަރު ޔޫތު ޑިވެލޮޕްމަންޓްގެ ފަރާތުން މުޙައްމަދު އާޞިފް ވިދާޅުވީ މި ރީޑިންގ ޕާކުގެ ސަބަބުން މުޅި ރަށަށްވެސް ނުހަނު ބޭނުންތެރި މަގްސަދެއް ހާސިލްވެގެންދާނެކަމަށެވެ.\nދަރިވަރުންނާއި، ޓީޗަރުންނާއި އަދި ބެލެނެވެރިން ހިމެނޭހެން އެރަށުގެ އާބާދީގެ 80 އިންސައްތަ ރައްޔިތުން ސްކޫލް ބޭނުންކުރަމުން ދިޔުމުގެ ސަބަބުން ރީޑިން ޕާކް ގާއިމްކުރެވިފައިވަނީ އެކަމަށް ވަރަށް އެކަށީގެންވާ ތަނެއްގައިކަން އޭނަ ފާހަގަކުރެއްވިއެވެ.\nމި ޕްރޮޖެކްޓް ނިންމުމަށް ބީއެމްއެލްއިން ވެދެއްވި އެހީތެރިކަމަށްޓަކައި އާސިފް ވަނީ ޝުކުރުއަދާކުރައްވާފައެވެ.\nއަހަރެންގެ ބޭންކް ކޮމިއުނިޓީ ފަންޑަށް ހުށަހަޅާ ޕްރޮޕޯސަލްތަކަކީ ހިލޭ ސާބަހަށްކުރާ މަސައްކަތްތަކާއި ތައުލީމާއި ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހެޅޭ ޕްރޮޕޯސަލްތަކެކެވެ.


ޓްރެކް ހުޅުވާއިރު ސަމާލުވާންވީ ގިނަ ބަދަލުތަކެއް\nބޫޓް ކޭމްޕާއި ކަސްރަތު ހަރަކާތްތައް ހިންގުން މިހާރު ވަނީ މަނާކޮށްފައި\nއެކި ކަންކަމަށް ވަކި ލޭންތައް ވަނީ ކަނޑައަޅާފައި\nކެއިން ބުއިން ވަނީ މަނާކޮށްފައި\nސިންތެޓިކް ޓްރެކް ބޭނުންކުރުމަށް ވަނީ ބޮޑެތި ބަދަލުތަކެއް ގެނެސްފައި\n15 ޖެނުއަރީ 2021 | ހުކުރު 11:32\nމާލޭގައި އަލަށް ހެދި ސިންތެޓިކް ޓްރެކް\nސިންތެޓިކް ޓްރެކް ހުޅުވާއިރު އާންމުން ސަމާލުވާންވީ ގިނަ ބަދަލުތަކެއް އާންމުކޮށްފިއެވެ.\nމި ބަދަލުތަކުގެ ތަފްސީލް ހިއްސާކުރައްވާފައިވަނީ މިނިސްޓަރ އޮފް ޔޫތު ސްޕޯޓްސް އެންޑް ކޮމިއުނިޓީ އެމްޕަވަމަންޓް އަހުމަދު މަޙުލޫފް މިމަހުގެ 17 ވަނަ ދުވަހު ޓްރެކް ހުޅުވާނެކަން ހާމަކުރައްވާ ކުރެއްވި ޓުވީޓެއްގައެވެ.\nމިނިސްޓަރ މަޙުލޫފްގެ ޓުވީޓްގައި ވަނީ، ސިންތެޓިކް ޓްރެކް ހުޅުވާފައި ހުންނާނެ ގަޑިއާއި، ޓްރެކް ބޭނުން ކުރާއިރު އާންމުން ސަމާލުވާންވީކަންކަން ތަފްސީލުކޮށްދެއްވާފައެވެ. އެގޮތުން ޓްރެކް ހުޅުވާފައި ހުންނާނީ ކޮންމެ ދުވަހެއްގެވެސް ފަތިހު ފަހަކުން ހެނދުނު އަށަކަށް އަދި އިރުއޮއްސި ހަޔަކުން ދަންވަރު ބާރައަށެވެ. މިގޮތައް ޓްރެކްއަށް ވަދެވޭ ވަކި ގަޑިތަކެއް ކަނޑައެޅީ ޓްރެކް ބެލެހެއްޓުމުގެ ކަންކަން ފަސޭހަކޮށް ދިގު މުއްދަތަކަށް ބޭނުންކުރެވޭނެ ގޮތް ހެދުމައްކަމަށް ޔޫތު މިނިސްޓްރީއިން މަޢުލޫމާތުދެއެވެ. މިނިސްޓަރ މަޙުލޫފް ވަނީ އައު ޓްރެކްގެ އެކި ލޭންތަކައި ސަރަހައްދުތައް ޚާއްސަކޮށްފައިވާ ކަންކަމުގެ ތަފްސީލުވެސް ހިއްސާކުރައްވާފައެވެ. އެގޮތުން މީގެ ކުރިންވެސް ވިނަގަނޑު އޮތް ސަރަހައްދުގެ 35 ޔާޑުގެ ސަރަހައްދެއް ކްރިކެޓަށް ޚާއްސަކޮށްފައިވާއިރު، އިތުރު އެއްވެސް ކުޅިވަރެއް އަދި އިތުރު ހަރަކާތެއްވެސް މި ސަރަހައްދުގައި ހިންގުން މަނާވީއެވެ.\nއެކުވެނި ޓްރެކްއަކީ މީގެ ކުރިން އެކި ފަރާތްތަކުން ކަސްރަތު ކްލާސްތަކާއި ބޫޓް ކޭމްޕްތައް ގިނަ އަދަދަކަށް ކުރިއަށްގެންދިޔަ ސަރަހައްދަކަށްވާއިރު، މިގެނައި ބަދަލާއެކު ސިންތެޓިކް ޓްރެކްގައި މިފަދަ ހަރަކާތެއް ދެން ނުހިންގޭނެއެވެ.\nއައު ޓްރެކްގައި9ލޭންއެއް ހުރިއިރު ލޭން 1 އިން3އާއިހަމައަށް ވާ ލޭންތައް ޚާއްސަކޮށްފައިވަނީ އެތްލެޓިކްސް އެސޯސިއޭޝަންއަށެވެ. ލޭން4އިން 7އަށް ވާ ލޭންތައް ދިގު ދުވުން ދުވާ ދުވުންތެރިންނަށް ޚާއްސަކޮށްފައިވާއިރު، ލޭން 8 އަދި9ޙާއްސަކޮށްފައިވަނީ ޖޮގިން އަދި ހިނގާ މީހުންނަށެވެ. މިފަދަ ގޮތަކަށް ލޭންތައް ޚާއްސަކޮށްފައިވަނީ، ވީހާވެސް ގިނަ ފަރާތްތަކަކަށް އެއްވެސް ދަތިކަމެއް ނެތި އެއްފަހަރާ ޓްރެކްގެ ބޭނުން ހިފޭގޮތައް ހެދުމައްކަމަށް ޔޫތު މިނިސްޓްރީއިން މަޢުލޫމާތު ދެއްވައެވެ. ޔޫތު މިނިސްޓްރީއިން ވަނީ ޓްރެކްގެ ރައްކާތެރިކަމައްޓަކައި މި ޓްރެކްގައި ފުޓްބޯޅަކުޅޭ ބޫޓް ބޭނުން ނުކުރެވޭނެކަންވެސް ހާމަކޮށްފައެވެ. މީގެ އިތުރުން ޓްރެކްގެ ތެރޭގައި ކެއިން ބުމުގެ އެއްވެސް ހަރަކާތެއް ދެން ނުބޭއްވޭނެއެވެ.


ހިތި ލުނބޯއިން ފޮނި ފަނިތައްޓެއް ހަދާށެވެ. | ހިތުގެ | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ހިތުގެ ހިތި ލުނބޯއިން ފޮނި ފަނިތައްޓެއް ހަދާށެވެ.\nޝައިޚުލް އިސްލާމްގެ ލަޤަބުދެވުނެވެ. ހިކިފައި ހުރި ފުން ވަޅަކަށް، އިމާމް ސަރްޚަސީ ލެވުނެވެ. ބަދަލުގައި އޭނާ ފިޤުހުގެ ވިހި މުޖައްލަދު ލިޔުއްވިއެވެ. އިބްނުލް ޖައުޒީ ބަޣްދާދުން އަރުވާލެއްވުނީމާ، ހަތް ޤިރާއަތަށް ކިޔަވަން ދަސްކުރެއްވިއެވެ.\nބޮޑު މުޞީބާތެއް ކަލެއާ ކުރިމަތިވެއްޖެނަމަ، އޭގައި ވާ ރަނގަޅު ކަންކަމަށް ބަލާށެވެ. މީހަކު ހުތް ލުނބޯތައްޓެއް ދީފިއްޔާ، އޭގެތެރެއަށް ހަކުރު ސަމުސަލެއް އަޅައި ފޮނިކޮށްގެން ބޮއެލާށެވެ. ހަރުފައެއް ދީފިއްޔާ، އޭގެ ރީތިހަންގަޑު ނަގާފައި ބާކީ އެއްލާލާށެވެ. ބިޗުލެއް ކަށިޖަހައިފިއްޔާ އެއީ ހަރުފައިގެ ވިހައިން ސަލާމަތް ކޮށްދޭނެ ވެކްސިނެއްކަން ދަންނާށެވެ.\nމީހަކު ކަލެއަށް ފެންތައްޓެއް ދީފިއްޔާ، ހުސްތަނަށް ނުބަލާށެވެ. ތަށި އަތުލައިގެން ހުސްތަން ފުރާލާށެވެ.\nކުރިމަތިވެފައިވާ ދަތިއުދަގުލަށް ހޭނިގަންނާށެވެ. އޭރުން އެ އުދަގުލުން، ފިނިފެންމަލާއި ހުވަނދުމަލާއި ޔާސިމީން މާ ނުކުންނާނެއެވެ.\nމާތް ﷲ ވަޙީކުރައްވަނީ: وَعَسَى أَنْ تَكْرَهُوا شَيْئًا وَهُوَ خَيْرٌ لَكُمْ وَعَسَى أَنْ تُحِبُّوا شَيْئًا وَهُوَ شَرٌّ لَكُمْ\nމާނައަކީ: ''ދަންނައެ ކަލޭމެން ނުރުހޭ ކަމެއް އެއީ، ކަލޭމެންނަށް ލާބަހުރި ރަނގަޅުކަމަކަށް ވެދާނެއެވެ. އެދި ކަލޭމެން ރުހޭކަމެއް އެއީ، ކަލޭމެންނަށް ގެއްލުންހުރި ނުބައިކަމަކަށް ވެސް ވެދާނެއެވެ.''\nފަރަންސޭސި އިންޤިލާބުގެ ކުރީކޮޅުގައި، މޮޅު ދެ ޅެންވެރިއަކު ޖަލަށްލެވުނެވެ. އެކަކީ އުންމީދު ނުކަނޑާމީހެކެވެ. އަނެކަކީ އުންމީދުގެ ކަންފުޅެއްވެސް ހުންނަ މީހެއް ނޫނެވެ. ދެ މީހުންވެސް ޖަލުގެ ކުޑަދޮރަކުން ބޭރުމަތި ބަލާލިއެވެ. ފުރަތަމަ މީހާ ބެލީ މައްޗަށެވެ. އަދި އުޑުގައި ހުރި ތަރިތަކަށް ބަލާފައި ހީލިއެވެ. ދެވަނަ މީހާ ބެލީ ބިމުގައިހުރި ވެއްޔަށެވެ. ދެން ފެއްޓީ ރޯށެވެ.\nކަލޭ ލޯބިވާ އެއްޗެއްގައި ގެއްލުމެއްވެސް ވެދާނެއެވެ. ނޭދޭ އެއްޗެއްގައި ފައިދާވެސް ވެދާނެއެވެ. ރީތި ފަތްމިންޏަކާ އިނީމައި އެހާ އުފާވެރި ޙަޔާތެއް ނުލިބިވެސް ހިގައިދާނެއެވެ. އެކަމަކު "ދޮން ނޫން" ކުއްޖަކު ކަލޭގެ ހަޔާތް ސުވަރުގެއަކަށް ވެސް ހަދާފާނެއެވެ.\nމުއްސަނދިނުވިޔަސް ހިތާމަ ނުކުރާށެވެ. މުއްސަނދިން އެ އުޅެނީ ޙަޤީޤީ އުފަލަކުނޫނެވެ. އެމީހުންގެ ދަރިންނަށްވަނީ މާ ދެރެގޮތްގޮތެވެ. ޖެހެނީ މާ ބޮޑިތިބަލިތަކެވެ. ކެންސަރެއް ނޫނިއްޔާ، ޕުރެޝަރެވެ. ކަލެއަށް ޖެހޭނީ އާދައިގެ ހުމެކެވެ. އެމީހުން ބިރިޔާނީއާއި ޗޮކޮލެޓް ކެޔަސް، ކުޅު ދިޔާ ނުކުރާށެވެ. އެކައިގެންވަނީ ފަލައެވެ. ދެން ގުޑި ނުލެވިގެން ލާރިދީފައި އެދަނީ ހިމަވާށެވެ. ކަލޭ ކިރިޔާ ބަނޑު ފުރޭވަރަށް ކެއީމައި ހިމަކޮށް އެބަ ހުރޭ ނޫންހެއްޔެވެ؟\nދުނިޔޭގައި ހިތިއެއްޗެއްސާއި ފޮނި އެއްޗެހި ހުންނައިރު، ކަލެއަށް ކެވޭ ކޮންމެ އެއްޗަކީ ފޮނިއެއްޗަކަށް ނުހެދޭނެއެވެ. ވީމާ ހުސް ފޮނި އެއްޗެހި ކާން އެންމެ ރަނގަޅު ގޮތަކީ، ކޮންމެ އެއްޗަކުންވެސް ދެނީ ފޮނިރަހަ ކަމުގައި ޤަބޫލުކުރުމެވެ.\nޤުރުއާނާއި ސުންނަތުގެ އަލީގައި ޒުވާނުން\nއިސްލާމްދީނުގައި ޙަލާލާއި ޙަރާމް: ކެއިންބުއިމުގައި\nޙަދީޘް ޢިލްމުގެ މުހިއްމު މުޞްޠަލަޙްތައް


Rayyithunnah vi gina vaudhuthah fuhdheyne, Budget faas koh devvaa: Ameer\nރައްޔިތުންނަށްވި ގިނަ ވައުދުތައް ފުއްދޭނެ، ބަޖެޓް ފާސްކޮށްދެއްވާ: އަމީރު\nނޮވެމްބަރު ފަސް ވަނަ ދުވަހު ފިނޭންސް މިނިސްޓަރު އަމީރު އަންނަ އަހަރުގެ ދައުލަތުގެ ބަޖެޓު މަޖިލީހަށް ހުށަހަޅުއްވާ ދެއްވަނީ. -- ފޮޓޯ: މަޖިލީހުގެ އިދާރާ\nއަންނަ އަހަރުގެ ބަޖެޓު އެކުލަވާލާފައިވަނީ ނިމިދިޔަ ރިޔާސީ އިންތިހާބާ ދިމާކޮށް ސަރުކާރުން ރައްޔިތުންނަށްވެފައިވާ ގިނަ ވައުދުތަކެއް ފުއްދިގެންދާނެ ބަޖެޓެއް ކަމަށާއި، އެ ބަޖެޓު ސަރުކާރުން ހުށަހެޅި ގޮތަށް ފާސް ކޮށްދިނުމަށް ރައްޔިތުންގެ މަޖިލީހުގެ މެންބަރުންގެ ކިބައިން ފިނޭންސް މިނިސްޓަރު އިބްރާހިމް އަމީރު މިއަދު އެދިވަޑައިގެންފި އެވެ.\nއަންނަ އަހަރަށް ލަފާކޮށް ސަރުކާރުން ހުށަހަޅާފައިވާ 37.5 ބިލިއަން ރުފިޔާގެ ބަޖެޓުގެ ބަހުސް މަޖިލީހުގައި މިއަދު ފެށުމުގެ ކުރިން، އަމީރު ވަނީ ބަޖެޓާ ގުޅޭގޮތުން ހުލާސާކޮށް މައުލޫމާތު ސާފުކޮށްދެއްވައިފަ އެވެ.\nއެގޮތުން، ބަޖެޓް ތައްޔާރުކޮށްފައިވާނީ މިދިޔަ ޖުލައި މަހު ސަރުކާރުން ތައްޔާރުކުރި ފިސްކަލް ސްޓްރެޓަޖީގައި ހިމަނާފައިވާ ލަނޑުދަނޑިތައް ހާސިލްވާގޮތަށް، މެދު ރާސްތާ އިގުސިތޯދީ ތަސައްވަރަށް ބަލާފައިކަމަށް އަމީރު ވިދާޅުވި އެވެ.\nމިނިސްޓަރު އިތުރަށް ވިދާޅުވި ގޮތުގައި، ސިއްހީ އަދި ތައުލީމީ ދާއިރާއަށް އަންނަ އަހަރުގެ ބަޖެޓުން އިންގިލާބީ ބަދަލެއް ގެނެސްދޭނެ ކަމަށެވެ.\nއަންނަ އަރަށް ލަފާކޮށް އެކުލަވައިލި ބަޖެޓުގައިވާ ގޮތުން ސިއްހީ ދާއިރާ ތަރައްގީ ކުރުމަށް 4.1 ބިލިއަން ރުފިޔާ ވަނީ ހިމަނައިފަ އެވެ.\nއެގޮތުން ކުޅުދުއްފުށީ ރީޖަނަލް ހޮސްޕިޓަލް ޓާޝަރީ ހޮސްޕިޓަލަކަށް ބަދަލު ކުރަން 51 މިލިއަން ރުފިޔާ ހަރަދު ކުރުމަށާއި ތިނަދޫގައި ޓާޝިއަރީ ހޮސްޕިޓަލެއް އަޅަން 90 މިލިއަން ރުފިޔާ ހަރަދު ކުރުމަށް ވަނީ ނިންމައިފަ އެވެ. އަދި އެކި ރަށްރަށުގައި ސިއްހީ ތަންތަން ތަރައްގީ ކުރުމާއި ހިދުމަތްތައް ފުޅާ ކުރުމަށް ބޭނުންވާ ބަދަލުތައް ގެންނަން 184 މިލިއަން ރުފިޔާ ހަރަދު ވާނެ ކަމަށް ވެސް ވަނީ ލަފާކޮށްފަ އެވެ.\nއަމީރު ވިދާޅުވި ގޮތުގައި ތައުލީމީ ދާއިރާއަށް މިހާތަނަށް ހިމަނާފައިނުވާ ވަރުގެ ބަޖެޓެއް ސަރުކާރުން ހުށަހަޅާފައިވާ ކަމަށެވެ. އެގޮތުން، ހިލޭ ޑިގްރީ އާއި ދަރިވަރުންގެ ލޯން ސްކީމްގެ އިތުރުން ނާސްތާ ޕްރޮގްރާމަށް 4.42 ބިލިއަން ރުފިޔާ ބަޖެޓްގައި ހިމަނާފައިވާކަމަށް މިނިސްޓަރު ފާހަގަ ކުރެއްވި އެވެ.\nޖުމްލަ ބަޖެޓް: 37.5 ބިލިއަން ރުފިޔާ\nރިކަރެންޓް ހަރަދު: 22.2 ބިލިއަން ރުފިޔާ\nޕީއެސްއައިޕީ: 10.2 ބިލިއަން ރުފިޔާ\nކެޕިޓަލް: 5.1 ބިލިއަން ރުފިޔާ\nޑެފިސިޓް: 5.7 ބިލިއަން ރުފިޔާ\nބޯހިޔާވަހިކަމުގެ މައްސަލައަށް ހައްލެއް ގެނައުމުގެ ގޮތުން ސަރުކާރުގެ ސްޓެރެޓެޖިކް އެކްޝަން ޕްލޭންގައި ހިމަނާފައިވާ ރާއްޖޭގެ އެކި ސަރަހައްދުތަކުގައި އަޅާ 20،000 ހައުސިން ޔުނިޓްގެ މަޝްރޫއު ފެށުމަށްޓަކައި އަންނަ އަހަރަށް ލަފާ ކުރާ ދައުލަތުގެ ބަޖެޓްގައި 600 މިލިއަން ރުފިޔާ ހިމެނިފައިކަންވެސް އަމީރު ވަނީ ތަކުރާރުކުރައްވައިފަ އެވެ.\nއަމީރު އިތުރަށް ވިދާޅުވި ގޮތުގައި، ދައުލަތުގެ އާމްދަނީ އިތުރު ކުރުމަށް އަންނަ އަހަރުގެ ބަޖެޓުގައި އާ ފަސް ކަމެއް ހިމަނާފައިވެ އެވެ. އޭގެ ސަބަބުން ދައުލަތަށް 2.5 ބިލިއަން ރުފިޔާ އިތުރުވެގެންދާނެ ކަމަށް ލަފާ ކޮށްފައިވާ ކަމަށެވެ.\nއެ ގޮތުން ބިދޭސީންގެ ކޯޓާ ފީއެއް ތައާރަފުކުރުމާއި ވޯކް ޕާމިޓް ފީ މަތިކުރުން ހިމެނެ އެވެ. އެއިން 714 މިލިއަން ރުފިޔާ ލިބޭނެ ކަމަށް ލަފާ ކުރެ އެވެ. އިންކަމް ޓެކްސް ތައާރަފު ކޮށްގެން 706 މިލިއަން ރުފިޔާ ލިބޭނެ ކަމަށް ލަފާކޮށްފައިވެ އެވެ. އާ ރިސޯޓްތަކެއް ހުޅުވާލައި އިކުއިޒިޝަން ކޮސްޓުން ދައުލަތަށް އިތުރަށް 290 މިލިއަން ރުފިޔާ ލިބޭނެ ކަމަށް ލަފާ ކުރެ އެވެ.\nކަސްޓަމްސް ފީތަކާއި އިމްޕޯޓް ޑިއުޓީ އަށް ގެންނަ ބަދަލުތަކާއެކު 558 މިލިއަން ރުފިޔާ ދައުލަތަށް އިތުރަށް ލިބޭނެ ކަމަށް ބަޖެޓްގައި ލަފާކޮށްފައިވެ އެވެ. އެއާޕޯޓް ސާވިސް ޗާޖާއި އެއާޕޯޓް ޑިވެލޮޕްމަންޓް ފީ އަށް ގެންނަ ބަދަލުތަކުން ދައުލަތަށް އިތުރުވާނެ ކަމަށް ލަފާކޮށްފައި ވަނީ 319 މިލިއަން ރުފިޔާ ހިމެނެ އެވެ.\n"މި ބަޖެޓު އެކުލަވާލާފައިވަނީ ސަރުކާރުގެ މެނިފެސްޓޯގައި ހިމެނޭ ގިނަ ވައުދުތަކެއް ފުއްދޭނެ ގޮތަށް ބަލައިގެން. އެހެންވީމާ، އަޅުގަނޑުގެ އެދުމަކީ މި މަޖިލީހުން ސަރުކާރުން ހުށަހެޅިގޮތަށް މި ބަޖެޓު ފާސްކޮށްދެއްވުން،" މަޖިލީސް މެންބަރުންގެ ކިބައިން އަމީރު އެދިވަޑައިގެންނެވި އެވެ.\nމަޖިލީހުގެ އާންމު ކޮމިޓީން ވަނީ މަޖިލިހުގެ ޖަލްސާގައި ބަޖެޓަށް ބަހުސް ކުރަން 21 ގަޑިއިރު ކަނޑައަޅައިފަ އެވެ. އެހެންކަމުން ކޮމެޓީން ބަޖެޓް ފާސްކުރުމުގެ ކުރިން ކޮންމެ މެންބަރަކަށް 15 މިނެޓް އަދި ކޮމެޓީ ރިޕޯޓަށްފަހު ބަޖެޓަށް ބަހުސްކުރުމަށް ހަތް މިނެޓް ލިބޭނެ އެވެ.\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވި ގޮތުގައި ބަޖެޓް ބަހުސަށް 21 ގަޑިއިރު ކަނޑައަޅާފައިވާތީ، މިއަދުގެ ޖަލްސާވެސް ހަވީރު 5:00 އާ ހަމައަށް ކުރިއަށް ގެންދިޔުމަށް ނިންމަވާފައިވާ ކަމަށެވެ. އަދި މެންބަރަކަށް ދެވިފައިވާ ވަގުތު ޖެހުމުން, ތަޅުމުގައި ނެތި ގޭގައި ހުންނެވިޔަސް، މަޖިލީހުގެ ސާޖަންޓް އޮފް އާމްސް މެދުވެރިކޮށް އެ މެންބަރަކު ގެންނަވާ، ބަހުސްގައި ބައިވެރިކުރައްވާނެކަމަށްވެސް ނަޝީދު ވަނީ ވިދާޅުވެފަ އެވެ.\nއެމްޑީޕީ ރައްޔިތުންގެ މަޖިލިސް ދައުލަތުގެ ބަޖެޓް + ފިނޭންސް މިނިސްޓްރީ ފިނޭންސް މިނިސްޓަރު އިބްރާހިމް އަމީރު


Musaaraige 80% hadhiyaa kuraa, Kenya ge teacher akah 1 million dollars ge inaameh libijje – adduLIVE\nމުސާރައިގެ 80% ހަދިޔާކުރާ ކެންޔާގެ ޓީޗަރަކަށް އެއް މިލިއަން ޑޮލަރުގެ އިނާމެއް ލިބިއްޖެ\nMar 25, 2019, 19:23 އައިޝަތު ފަތުހީ\nކޮންމެ މަހަކު ލިބޭ މުސާރައިގެ 80% ފަޤީރުންނަށް އެހީވުމަށް ހަދިޔާކުރާ، ކެންޔާ އަށް ނިސްބަތްވާ ހިސާބު އަދި ފިޒިކްސް ޓީޗަރަކަށް އެއް މިލިއަން ޑޮލަރުގެ އިނާމެއް ލިބިއްޖެ އެވެ.\nޕީޓާ ޓަބީޗީ އަށް ވާކީ ފައުންޑޭޝަން ގްލޯބަލް ޓީޗަރ ޕްރައިޒް ދީފައި ވަނީ އެކަމަށްޓަކައި އިއްޔެ ބޭއްވި ޚާއްސަ ޙަފްލާއެއްގަ އެވެ.\nއޭނާ އަކީ ވާނީ ވިލެޖުގައި ހުންނަ ކެންޔާގެ ސްކޫލެއްގައި ކިޔަވައިދޭ ޓީޗަރެކެވެ. އެ ސްކޫލްގައި ހުންނަނީ އެންމެ ކޮމްޕިއުޓަރެއް ކަމުގައިވާއިރު، އިންޓަނެޓް ކަނެކްޝަން ވެސް އެހާ ރަނގަޅެއް ނޫނެވެ. އަދި އެ ސްކޫލްގައި ކޮންމެ 58 ދަރިވަރަކަށް އެއް ޓީޗަރަކު ހުންނައިރު، ގިނަ ދަރިވަރުންނަކީ ފަޤީރު އާއިލާތަކަށް ނިސްބަތްވާ ކުދިންނެވެ. އަދި ތިންބައިކުޅަ އެއްބައި ދަރިވަރުންނަކީ ޔަތީމުންނާއި މިސްކީނުންނެވެ.\nވާކީ ފައުންޑޭޝަން އިން އާންމުކޮށްފައިވާ ޓަބީޗީގެ ޕްރޮފައިލްގައި ބުނެފައިވާ ގޮތުން ކްލާހުގައި ދަރިވަރުންނަށް އުނގަންނައިދިނުމަށްޓަކައި ތަޢުލީމީ ކޮންޓެޓް ހޯދުމަށް އޭނާ އިންޓަނެޓް ކެފޭތަކަށް ޒިޔާރަތްކުރެއެވެ.\nޤައުމީ އަދި ބައިނަލްއަޤްވާމީ މުބާރާތްތަކުގައި މިހާރު ދަރިވަރުން ބައިވެރިކުރުވާ އެ ސްކޫލްގެ ސައިންސް ކްލަބް ހިންގުމުގައި ވެސް އޭނާ ވަނީ ބޮޑު ރޯލެއް އަދާކޮށްފަ އެވެ. އެގޮތުން ހިސާބު ސައިންސް ޓީމުން ވަނީ މި އަހަރު އެރިޒޯނާގައި ބާއްވާ އިންޓެލް އިންޓަނޭޝަނަލް ސައިންސް އެންޑް އިންޖިނިއަރިންގ ފެއަރގައި ބައިވެރިވުމަށް ކޮލިފައިވެފަ އެވެ. އަދި ގަހެއް ބޭނުންކޮށްގެން ކަރަންޓު އިއާދަކުރުމާއި ގުޅިގެން އޭނާގެ ދަރިވަރުންނަށް ވަނީ ރޯޔަލް ސޮސައިޓީ އޮފް ކެމިސްޓްރީ އިންވެސް އެވޯޑެއް ދީފައެވެ.\nޓަބީޗީގެ ދަރިވަރުންނަށް ގިނަ ގޮންޖެހުންތަކާއި ކުރިމަތިލާން ޖެހެއެވެ. އޭގެ ތެރޭގައި ކާބޯތަކެތީގެ ދަތިކަމާއި، މަސްތުވާތަކެތި ބޭނުންކުރުމާއި، ފުރާވަރު އުމުރުގައި ބަނޑުބޮޑުވުމާއި، ހަނގު އުމުރުގައި ކައިވެނި ކުރުން ފަދަ މައްސަލަތައް ހިމެނެއެވެ. އެހެންނަަމަވެސް ޓަބީޗީ ކިޔަވައިދޭ ކެރިކޯ މިކްސްޑް ޑޭ ސެކަންޑަރީ ސްކޫލަށް ވަންނަ ކުދިންގެ އަދަދު ވަނީ ތިން އަހަރުގެ ތެރޭގައި ދެގުނަ މައްޗަށް ގޮސްފައެވެ. އަދި ގިނަ ދަރިވަރުންތައް ކޮލެޖަށްދާ ކަމަށްވެސް އޭނާގެ ޕްރޮފައިލްގައި ބުނެފައި ވެއެވެ.\nއޭނާއަށް އެވޯޑް ދިނީ އެކުވެރި އަރަބް އިމާރާތުގެ ދުބާއީގައި ބޭއްވި ރަސްމިއްޔާތެއްގައި، މަޝްހޫރު އެކްޓަރ ހިއު ޖެކްމޭން އެވެ.


3 Rashegge Gondudhoh Himaayai Kuran MTCC Aa Havaalu Kohffi - Vaguthu\nތިން ރަށެއްގެ ގޮނޑުދޮށް ހިމާޔަތް ކުރަން އެމްޓީސީސީއާ ހަވާލުކޮށްފި\nއައްޑޫ ސިޓީ ހިތަދޫ ހިމެނޭހެން ތިން ރަށެއްގެ ގޮނޑުދޮށް ހިމާޔަތް ކުރުމުގެ މަސައްކަތް ކުރިއަށްގެންދިއުމަށް އެމްޓީސީސީއާ ހަވާލުކޮށް އެއްބަސްވުމުގައި ސޮއިކޮށްފިއެވެ.\nމިއަދު ޕްލޭނިންގ މިނިސްޓްރީގައި އޮތް ރަސްމިއްޔާތެއްގައި މި އެއްބަސްވުންތަކުގައި ކުންފުނީގެ ފަރާތުން ސޮއިކުރެއްވީ ސީއީއޯ އާދަމް އާޒިމެވެ. އަދި މިނިސްޓްރީގެ ފަރާތުން ސޮއިކުރެއްވީ އެ މިނިސްޓްރީގެ ޕާމެނެންޓް ސެކެރެޓަރީ ޒީނިއާ އަހުމަދު ހަމީދެވެ.\nހިތަދޫގެ އިތުރުން، ގޮނޑުދޮށް ހިމާޔަތް ކުރަން ހަވާލު ކުރި އިތުރު ރަށްތަކުގެ ތެރޭގައި ހިމެނީ ބ. ކެންދޫ އާއި ދަރަވަންދޫއެވެ.\nޕްލޭނިންގ މިނިސްޓްރީން މައުލޫމާތު ދޭގޮތުގައި، މި ޕްރޮޖެކްޓްގެ ދަށުން ހިތަދޫގެ ހުޅަނގުފަރާތުން 570 މީޓަރގެ ސަރަހައްދެއްގައި ޖިއޯޓިއުބް ރިވެޓްމެންތެއް ގާއިމް ކުރާނެއެވެ. އަދި 15*50 މީޓަރުގެ ސަރަހައްދެއް ފުންކޮށް މޫދަށް އެރޭ ސަރަހައްދެއް ތަރައްގީ ކުރާނެ އެވެ. އަދި 100 މީޓަރުގެ ބޮޑުހިލައިގެ ބްރޭކްވޯޓާއެއް ގާއިމް ކުރާނެއެވެ.\nކެންދޫގެ ގޮނޑުދޮށް ހިމާޔަތް ކުރުމުގެ ޕްރޮޖެކްޓްގެ ދަށުން އެރަށު ގިރާ ސަރަހައްދު ހިމާޔަތް ކުރުމަށްޓަކައި 17 ބްރޭޚްވޯޓަރ ގާއިމް ކުރާނެއެވެ. އަދި ދެ ގްރޮއިން ގާއިމް ކުރުމުގެ އިތުރުން، 80 މީޓަރުގެ ބޮޑުހިލައިގެ ރިވެޓްމެންޓެއް ޖަހާނެއެވެ. އަދި 20*40 މީޓަރުގެ ސަރަހައްދެއް ފުންކޮށް މޫދަށް އެރޭ ސަރަހައްދެއް ތަރައްގީ ކުރާނެއެވެ.\nމި މަޝްރޫއުގެ އަގަކީ 39 މިލިއަން ރުފިޔާއެވެ.\nދަރަވަންދޫއަށް ބަލާއިރު، އެރަށު ގިރާ ސަރަހައްދު ހިމާޔަތް ކުރުމަށް ހަތް ބްރޭކްވޯޓަރ އަދި 96 މީޓަރުގެ ރިވެޓްމެންޓެއް ޖަހާނެއެެ. އަދި އުތުރުފަރާތު ގޮނޑުދޮށް ވެލިން މުއްސަނދި ކުރާނެއެވެ.\nމި މަޝްރޫއުގެ އަގަކީ 22 މިލިއަން ރުފިޔާއެވެ.\nއެ މިނިސްޓްރީން ބުނީ މި ތިން ރަށުގެ ގޮނޑުދޮށް ހިމާޔަތް ކުރުމުގެ މަސައްކަތް ނިމުމާއެކު ރަށް ގިރާ މައްސަލަ ހައްލުވެގެން ދާނެއެވެ\nފޯކައިދޫ ބަނދަރު މަޝްރޫއަށް ބޭނުން ކުރަނީ އެމްޓީސީސީ ފްލީޓްގެ އެންމެބޮޑު ހައިމާކު\nއެމްޓީސީސީގެ ވަޒީފާތަކަށް 30 މީހުން ތަމްރީނުކުރަނީ\nނޮވެމްބަރު 25, 2021 21:14\n13 އަހަރުން ނުގެނެވުނު ތަރައްޤީ ގެނުވާނެ ވަރުގެ ވެރިއަކު ދަރަވަންދޫ ކައުންސިލް ރައީސަކަށް މިފަހަރު ހޮވާފަ ހުންނާނީ، ސާބަހޭ ކައުންސިލް ރައީސް.


Eki vaguthuthakah bridge aai baeh maguthah miadhuves bandhu\nއެކި ވަގުތުތަކަށް ބްރިޖާއި ބައެއް މަގުތައް މިއަދުވެސް ބަންދު\nބްރިޖު ބޭނުން ކުރާ މީހުން ކުރިއާލާ ދަތުރުތައް ރޭވުމަށް ވަނީ އެދިފަ-- ފޮޓޯ: އާއިމް ޒަމީރު | އަވަސް\nސަލާމަތީ ބާރުތަކުން ކުރިއަށްގެންދާ ހާއްސަ ފަރިތަކުރުން ތަކަކަށް، ސިނަމާލެ ބްރިޖާއި ބައެއް މަގުތައް މިއަދުވެސް ބަންދު ކުރާނެ ކަމަށް ފުލުހުން ބުނެފި އެވެ.\nފުލުހުން މިއަދު ބުނީ، އިރުއޮއްސި ހައަކާ ހަމައަށް ތަމްރީނުތައް ކުރިއަށްގެންދާނެ ކަމަށެވެ. އަދި އެކި ވަގުތުތަކުގައި އެއާޕޯޓަށް ދާން އޮންނަ މަަގާއި ބްރިޖާއި ބޮޑުތަކުރުފާނު މަގުގެ ބައެއް ސަރަހައްދުތައް އަދި ގްރީން ޒޯން ބަންދު ވާނެ ކަމަށެވެ.\nއެހެން ކަމުން، އެ މަގުތައް ބޭނުން ކުރާ ފަރާތްތައް، ހާއްސަކޮށް ބްރިޖުން ދަތުރު ކުރާ ފަރާތްތައް އެކަމަށް ސަމާލުވެ ދަތުރުތައް ކުރިއާލާ ރާވައިގެން ކުރިއަށްގެންދިޔުމަށް ވަނީ އެދިފަ އެވެ. ފުލުހުން ހިއްސާ ކުރި ފޮޓޯގައި ރަތާއި ރީނދުލުން ފާހަގަކޮށްފައިވާ ސަރަހައްދުތައް ބަންދުވާނެ އެވެ.\nރަތާއި ރީނދު ކުލަ ޖައްސާފައި ހުރި މަގުތައް ބަންދުވާނެ --\nފަރިތަކުރުންތަކާ ގުޅިގެން ފުލުހުން ވަނީ އިއްޔެވެސް، މި މަގުތައް ބަންދުކޮށްފަ އެވެ.\nމި ފަރިތަކުރުންތަކަކީ އެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕެއޯ މި މަހުގެ 28 ވަނަ ދުވަހު ރަސްމީ ދަތުރުފުޅެއްގައި ރާއްޖެއަށް ވަޑައިގަންނަވާނެތީ ކުރިއަށްގެން ދާ ފަރިތަކުރުންތަކެކެވެ.\nޕޮމްޕެއޯގެ މި ދަތުރުފުޅުގައި ރައީސް އިބްރާހިމް މުހައްމަދު ސޯލިހުގެ އަރިހަށް އިހްތިރާމްގެ ޒިޔާރަތެއް ކުރައްވައި ފޮރިން މިނިސްޓަރު އަބްދުﷲ ޝާހިދާއެކު ރަސްމީ މަޝްވަރާތައް ބާއްވަވާނެ އެވެ.\nއެމެރިކާގެ ހާރިޖީ ވަޒީރުގެ މި ދަތުރުފުޅަކީ ޖުލައި 24، 1992 ގައި އެމެރިކާގެ އޭރުގެ ހާރިޖީ ވަޒީރު ޖޭމްސް ބޭކާ ރާއްޖެއަށް ކުރެއްވި ރަސްމީ ދަތުރުފުޅަށް ފަހު އެމެރިކާ ސަރުކާރުގެ ފަރާތުން ރާއްޖެއަށް ކުރައްވާ އެންމެ މަތީ ފަންތީގެ ދަތުރުފުޅެވެ.\nމޯލްޑިވްސް ޕޮލިސް ސާވިސް އެމެރިކާ އެމްއެންޑީއެފް + ސިނަ މާލެ ބްރިޖް\nފަރިތަ ކުރުމަކަށް ބްރިޖާއި ބައެއް މަގު ބަންދު\nމަގުތައް ބޭނުން ކުރުމުގައި ބަދަލުތަކެއް\nމޮޓޯކޭޑުގެ ވެހިކަލެއް އެކްސިޑެންޓުވެ ގެއްލުންތައްވެއްޖެ


SunOnline: Jailam ge maruge massala ves gaazee Faaiz ah\nޖައިލަމްގެ މަރުގެ މައްސަލަވެސް ގާޒީ ފާއިޒަށް\nނަޖާހު މަސްއޫދު 25 Jun 2019, 18:24\nކުރިމިނަލް ކޯޓު --- ސަން ފޮޓޯ: މުހައްމަދު އަފްރާހް\nދެހާސް ފަނަރަ ވަނަ އަހަރު ތޫނު އެއްޗަކުން ހަމަލާދީ ހ. ހަންޑްރެޑް ފްލާވާ، ޖައިލަމް އަހްމަދު ޝާކިރު މަރާލި މައްސަލައިގެ ގާޒީ ބަދަލުކޮށްފިއެވެ.\nމިހާރު ޖައިލަމްގެ މަރުގެ މައްސަލަ ބައްލަވަނީ ގާޒީ ހުސައިން ފާއިޒް ރަޝާދު އެވެ. އޭނާ އަކީ މި އަހަރުގެ ފެބްރުއަރީ މަހު ސިވިލް ކޯޓުގައި ހުންނަވަނިކޮށް، ކްރިމިނަލް ކޯޓަށް ބަދަލު ކުރި ގާޒީ އެކެވެ.\nޖައިލަމްގެ މަރުގެ މައްސަލައިގެ އިތުރުން، ޓާމިނަލް ކެފޭ ތެރޭގައި ހއ. ތަކަންދޫ، އިބްރާހިމީ ހިޔާ، ނަދީމް އަބްދުއްރަހީމް މަރާލި މައްސަލަވެސް މިހާރު ވަނީ ގާޒީ ފާއިޒްއާ ހަވާލުކޮށްފައެވެ.\nމައްސަލަތައް ހަވާލު ކުރުމުގެ ބާރު އޮންނަނީ ކޯޓުގެ އިސް ގާޒީއަށެވެ. ކްރިމިނަލް ކޯޓުގެ އިސް ގާޒީ އަކީ ގާޒީ އަހުމަދު ހައިލަމެވެ.\nމިއަދު މެންދުރު ވަނީ ޖައިލަމްގެ މަރުގެ މައްސަލައިގައި އަޑުއެހުމެއް ބާއްވައިފައެވެ. އެ އަޑުއެހުމަކީ ހެކި ހުށަހެޅުމަށް ބޭއްވި އަޑުއެހުމެކެވެ. މިއަދު ހުށަހަޅަން ހަމަޖެހިފައި އޮތީ ދައުލަތުގެ ފަރާތުން، ޖައިލަމް މަރާލި ސީންގެ ސީން އޮފް ކްރައިމް އޮފިސާސް ރިޕޯޓެެވެ.\nއެކަމަކު ދައުވާ ލިބޭ ހަތަރު މީހުންގެ ވަކީލު ވަނީ އެކަމަށް އިއުތިރާޒުކޮށްފަ އެވެ. ވަކީލުން އެދިފައި ވަނީ ކިތާބީ ހެއްކާ މެދު ވާހަކަ ދެއްކުމުގެ ކުރިން ޝަފަވީ ހެކިންގެ ހެކިބަސް ނެގުމަށެވެ. ސީން އޮފް ކްރައިމް ރިޕޯޓުގައިވާ ކަންތައްތައް އެނގުމުގެ ކުރިން ޝަފަވީ ހެކިވެރިން ދައްކާ ވާހަކަ އެނގުން، ދިފާއު ބިނާ ކުރަން މުހިންމު ކަމަށް ވަކީލުން ވިދާޅުވިއެވެ.\nއެކަމާ އިއުތިރާޒު ކުރަމުން، ދައުލަތުގެ ވަކީލު އައިޝާ ޔޫސުފް ސަމީރު ވިދާޅުވީ، ހެކި ހުށަހެޅޭނީ ވަކި އޯޑަރަކުން ކަމެއް އެއްވެސް ތަނެއްގައި ލިޔެވިފައި ނޯންނަ ކަމަށެވެ. އެހެން ކަމުން މިއަދު ކިތާބީ ހެއްކައިގެން ކުރިއަށް ދިޔުމަށް އެއްވެސް ހުރަހެއް ނެތް ކަމަށް ގަބޫލުކުރައްވާ ކަމަށް އޭނާ ތަކުރާރުކޮށް ވިދާޅުވިއެވެ.\nއެކަމަކު މައްސަލަ ބައްލަވާ ގާޒީ ހުސައިން ފާއިޒް ރަޝާދު ނިންމެވީ ފުރަތަމަ ހެކިވެރިންގެ ހެކިބަސް ނެގުމަށެެވެ. އެއަށް ފަހު މިއަދުގެ އަޑުއެހުން ނިންމާލީއެވެ.\nމީގެ ކުރިންވެސް ސިއްރު ހެކިވެރިން ގެނެސްގެން ސުވާލު ކުރުމުގެ ފުރުސަތު ދެތިން ފަހަރަކަށް ދައުލަށް ދިފައިވެއެވެ. އެކަމަކު، ހެކިވެރިން ގެނެސްގެން ސުވާލު ކުރެވިފައި ނުވެއެވެ.\nޖައިލަމްގެ މަރުގެ މައްސަލައިގެ ހުލާސާ\nޖައިލަމް މަރާލީ 2015 ވަނަ އަހަރުގެ އޭޕްރީލް މަހުގެ 21 ވަނަ ދުވަހުގެ ރޭ އޭނާގެ ހަށިގަނޑަށް ވަޅިން ހަމަލާދިނުމުންނެވެ. އެ ހަމަލާ ދީނީ ދަރުބާރުގެ ކައިރީގައި ހުންނަ، ޖައިލަމް ދިރިއުޅު ގެ ކައިރީގައެވެ. އޭނާގެ ހަށިގަނޑުގެ 12 ތަނަކަށް ވަޅި ހަރާފައިވެއެވެ.\nޖައިލަމް މަރާލި މައްސަލާގައި ދައުވާ ކުރަނީ ހަތަރު މީހެއްގެ މައްޗަށެވެ. އެ ހަތަރު މީހުންގެ މައްޗަށް ކުރަނީ ތޫނު އެއްޗެއް ބޭނުންކޮށްގެން ގަސްތުގައި މީހަކު މެރުމުގެ ދައުވާއެވެ.\nދައުވާ ކުރާ ހަތަރު މީހުން:\nވ. ސިނަމާލެ401-04 އިސްމާއީލް އަނީގު\nސ. ފޭދޫ ވީނަސްވިލާ ނަސީބު ސައީދު\nޏ. ފުވައްމުލައް ޖަމްނާ އަލީ އިރުފާނު\nގއ. ވިލިނގިލީ ފިޔަޖަހާގޭ މުހައްމަދު ހުމައިދު\nއެ ހަތަރު މީހުންގެ ތެރެއިން އަނީގު އާއި ނަސީބު އަދި އިރުފާން ބަންދުގައި ބަަހައްޓާފައި ހުއްޓާ މިދިޔަ އަހަރުގެ ސެޕްޓޭމްބަރު 20 ވަނަ ދުވަހު ކްރިމިނަލް ކޯޓުން ވަނީ ދޫކޮށްލައިފައވެ. ހުމެއިދު އަދިވެސް ހުންނަނީ ބަަންދުގައެވެ.\nމަލީޝާ ހައްޖު ގްރޫޕް\nމަލީޝާ ހައްޖު ގުރޫޕްގެ ވެރިޔާ އަށް އަހަރަށް ޖަލަށް\nހެކިބަސް ނެގޭނެ ގޮތް ނެތިގެން އާފިޔާގެ އަޑުއެން ނުބޭއްވުނު\nދެ ކޯޓެއްގެ ފަނޑިޔާރުކަމަށް ކުރިމަތިލާން ހުޅުވާލައިިފި


Quarantine Facility Ehgge Gothugai Velidhoo Resort Beynun Kuran Nihmmaifi | Hathaavees\nކަރަންޓީން ފެސިލިޓީއެއްގެ ގޮތުގައި ވެލިދޫ ރިސޯޓު ބޭނުން ކުރަން ނިންމައިފި\nއއ. ވެލިދޫ ރިސޯޓު --\nކޮވިޑް19 އާ ގުޅިގެން ތިންވަނަ ކަރަންޓީން ފެސިލިޓީއެއްގެ ގޮތުގައި ކުރިން ޓޫރިސްޓު ރިސޯޓެއްގެ ގޮތުގައި ބޭނުން ކުރަމުން ދިޔަ އއ. ވެލިދޫ ރިސޯޓު ބޭނުން ކުރަން ނިންމައިފިއެވެ.\nމި ރިސޯޓަކީ މީގެކުރިންވެސް ކަރަންޓީން ފެސިލިޓީއެއްގެ ގޮތުގައި ބޭނުން ކުރަން ޖެހިއްޖެ ހާލަތެއްގައި ބޭނުން ކުރުމަށް ސަރުކާރަށް ލިބިފައިވާ ރިސޯޓެކެވެ. މި ރިސޯޓަކީ މިދިޔަ އަހަރުގެ ފަހުކޮޅާއި ޖެހެންދެން ހިންގަމުން ދިޔަ 100 ކޮޓަރީގެ ރިސޯޓެކެވ. ނަމަވެސް މި ދުވަސްކޮޅުު މި ރިސޯޓު އޮތީ ހުއްޓިފައެވެ.\nދަރުބާރުގޭގައި މިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން ޓޫރިޒަމް މިނިސްޓަރު އަލީ ވަހީދު ވިދާޅުވީ އެރަށަކީ 2019ވަނަ އަހަރުގެ ފަހުކޮޅާއި ހަމައަށް ޓޫރިސްޓު ރިސޯޓެއްގެ ގޮތުގައި ހިންގަމުން އައި ރިސޯޓެއް ކަމަށެވެ. ނަމަވެސް މިވަގުތު އެ ރިސޯޓު އޮތީ ހުއްޓިފައެވެ. އަލީ ވަހީދު ވިދާޅުވީ އެ ރިސޯޓު ޓޫރިޒަމް މިނިސްޓްރީއަށް ކުރިޔަށް އޮތް ހަމަސް ދުވަހު ބޭނުން ކުރުމަށް ލިބިފައިވާ ކަމަށެވެ.\nކަރަންޓީން ފެސިލިޓީއެއްގެ ގޮތުގައި މިހާރުވެސް އަންނަނީ ފަރުކޮޅު ފުއްޓާ ވިލިވަރު ބޭނުން ކުރަމުންނެވެ. ޓޫރިޒަމް މިނިސްޓްރީން ވަނީ އެރަށުގައި 30 ކޮޓަރީގެ ކަރަންޓީން ފެސިލިޓީއެއް ސަރުކާރު ކުންފުނިތަކާއި ގުޅިގެން ގާއިމްކޮށްފައެވެ.\nރާއްޖެއިން މިހާތަނަށް ކޮވިޑް19 އަށް ޕޮޒިޓިވް 10 މީހުން ވަނީ ފެނިފައެވެ. އެންމެ ފަހުންވެސް ކޮވިޑް19 އަށް ޕޮޒިޓިވް ވެފައިވަނީ ކުރެއްދޫ އައިލެންޑު ރިސޯޓުގެ މީހެކެވެ.


Raees Ge Dhekanbalun Dubai Ah Furaavadaigenfi - Vaguthu\nޔުނައިޓެޑް އެރެބް އެމިރޭޓްސް (ޔޫއޭއީ)ގެ ދުބާއީގައި ކުރިއަށްގެންދާ އެކްސްޕޯ 2020 ގައި ބައިވެރިވެވަޑައިގެންނެވުމަށް، ރައީސް އިބްރާހީމް މުހައްމަދު ސޯލިހާއި އަނބިކަނބަލުން ފަޒްނާ އަހްމަދު، ރަސްމީ ދަތުރުފުޅެއްގައި މިއަދު ހަވީރު ފުރާވަޑައިގެންފިއެވެ.\nމި ދަތުރުފުޅުގައި ރައީސްގެ އަރިހުގައި މަތީ ފަންތީގެ ވަފުދެއް ބައިވެރިވެ ވަޑައިގެންނެވިއެވެ. އެގޮތުން މި ވަފުދުގައި ކެބިނެޓް މިނިސްޓަރުންނާއި، ރައީސް އޮފީހުގެ ބައެއް އިސް ވެރިންނާއި، ސަރުކާރުގެ އިދާރާތަކުގެ ބައެއް އިސްވެރިން ބައިވެރިވެވަޑައިގެންނެވިއެވެ.\nމިދަތުރުފުޅުގައި، އެކްސްޕޯގައި ފާހަގަކުރުމަށް ހަމަޖެހިފައިވާ ރާއްޖޭގެ ގައުމީ ދުވަހުގެ މުނާސަބަތުގައި ރައީސް ވާހަކަފުޅު ދެއްކެވުމަށް ވަނީ ހަމަޖެހިފައެވެ. އަދި ރައީސްގެ ދެކަނބަލުންގެ ޝަރަފުގައި ޔޫ.އޭ.އީގެ ސަރުކާރުން ދެއްވާ ޖާފަތެއްގައި ބައިވެރިވެވަޑައިގެންނެވުމަށްވެސް ވަނީ ހަމަޖެހިފައެވެ. މީގެ އިތުރުން އަންގާރަ ދުވަހު ބޭއްވުމަށް ހަމަޖެހިފައިވާ މޯލްޑިވްސް އިންވެސްޓްމަންޓް ފޯރަމްގައި ކީނޯޓް ސްޕީކާއެއްގެ ހައިސިއްޔަތުން ރައީސް ވާހަކަފުޅު ދެއްކެވުމަށް ވަނީ ހަމަޖެހިފައެވެ. އަދި އެއަށްފަހު ކިއުއެންޑްއޭ ޕެނަލް އެއްގައި އެމަނިކުފާނު ބައިވެރިވެވަޑައިގަތުމަށް ވެސް ވަނީ ހަމަޖެހިފައެވެ.\nމި ދަތުރުފުޅު ނިންމަވާލެއްވުމުގެ ކުރިން ރައީސްގެ ދެކަނބަލުން ޔޫއޭއީގައި ދިރިއުޅޭ ރާއްޖޭގެ ޑިޕްލޮމެޓުންނާއި ރާއްޖޭގެ އާއިލާތަކާއި ބައްދަލުކުރައްވާނެއެވެ.\nރައީސްގެ ދެކަނބަލުން ދުބާއީއަށް މި ކުރައްވާ ރަސްމީ ދަތުރުފުޅު ނިންމަވާލެއްވުމަށްފަހު އެމަނިކުފާނުގެ އަނބިކަނބަލުން އެދުވަހު ރާއްޖެ ވަޑައިގަންނަވާނެއެވެ. އަދި އޭގެ އަނެއް ދުވަހު ރައީސް ސޯލިހް ދުބާއީއިން ފުރާވަޑައިގަތުމަށް ހަމަޖެހިފައިވަނީ، ސްކޮޓްލެންޑްގެ ގްލާސްގޯގައި ބާއްވަން ހަމަޖެހިފައިވާ ކޮޕް26 ކޮންފަރެންސްގައި ބައިވެރިވެވަޑައިގެންނެވުމަށެވެ. އަދި މިދަތުރުފުޅުގައި ރައްޔިތުންގެ މަޖިލީސްގެ ރައީސް، ރައީސް މުޙައްމަދު ނަޝީދުވެސް ބައިވެރިވެވަޑައިގެންނެވުމަށްވަނީ ހަމަޖެހިފައެވެ.\nއޮކްޓޯބަރ 24, 2021 21:02\nއަބުދުއްރަހުމާނު ވަހީދު ދެން އޮތީ އިންތިހާބުން ބަލިވީމާ ރަސްމީގަޑުވަރުން ނުކުންނަން ދެކޮޅު ހެދުން އެއިރުން ވަހީދު ސޭމްވީ\nއޮކްޓޯބަރ 25, 2021 07:00\nއިބޫ ސޯލިހައް ހެދުން އަޅަން މީހަކު ދަސްކޮއްދޭންވެއްޖެނު! މިދެމަފިރިންނައް ދެވެން އޮތޯމަ ދަނީ. ހަރާން ދިވެހިންނައްވާ ފައިދާ އެއް.


Vaccine furihama kuri meehunge adhadhu 302,000 araifi | Hurihaa.mv\nވެކްސިން ފުރިހަމަކުރި މީހުންގެ އަދަދު 302،000 އަރައިފި\nLast updated on 01 Sep 2021, 11:45\nކޮވިޑް ވެކްސިން ޖަހަން މިދިޔަ މާޗް މަހު މީހުން ކިޔޫ ހަދައިގެން. ފޮޓޯ: އަބްދުﷲ އަބީދު | ހުރިހާ\nކޮވިޑުން ދިފާއުވުމަށް ޖަހާ ވެކްސިން ރާއްޖެއިން ފުރިހަމަކުރި މީހުންގެ އަދަދު 302،000 އަށް އަރައިފި އެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އާންމުކުރި ވެކްސިންގެ މައުލޫމާތަށް ބަލާއިރު ވެކްސިން އަލަށް 325 މީހަކު ވަނީ ފުރިހަމަ ކޮށްފަ އެވެ.\nވެކްސިންގެ ދެވަނަ ޑޯޒް ޖެހި މީހުންގެ ތެރޭގައި ހިމެނެނީ މާލެ ސަރަހައްދުން ދެވަނަ ޑޯޒް ޖެހި 209 މީހުންނާއި، ރަށްރަށުން ދެވަނަ ޑޯޒް ޖެހި 116 މީހުން ހިމެނެ އެވެ. މިއާއެކު ރާއްޖެއިން ވެކްސިން ފުރިހަމަކުރި މީހުންގެ ޖުމްލަ ޢަދަދު ވަނީ 302،182އަށް އަރާފަ އެވެ.\nރާއްޖޭގައި ވެކްސިން ޖެހޭ އާބާދީގެ އެންމެންނަށް ވެކްސިން ޖެހުމަށް ސަރުކާރުން ދަނީ ވަރަށް ބޮޑަށް ބާރު އަޅަމުންނެވެ. މިދިޔަ މަހުގެ 31 ވަނަ ދުވަހު ވެކްސިންގެ ބޮޑު ކެމްޕޭނެއް ފަށަފައިވާ އިރު އުންމީދަކީ މި މަސް ފެށުމުގެ ކުރިން ރާއްޖޭގެ ވެކްސިން ޖެހޭ އާބާދީގެ އެންމެންނަށް ވެކްސިން ޖަހާ ނިންމުން ކަމަށް ސަރުކާރުން ބުނެފައިވެ އެވެ. އެހެން ނަމަވެސް އާބާދީގެ އެންމެންނަށް ވެކްސިން ޖެހިފައެއްނުވެ އެވެ.\nސްކޫލް ކުދިންގެ ތެރެއިން މިހާތަނަށް 32،500 އަށްވުރެ ގިނަ ދަރިވަރުން ވަނީ ފައިޒާ ވެކްސިންގެ ފުރަތަމަ ޑޯޒް ޖަހާފަ އެވެ.\nބައިރޯ 1 month ago


Esfeenaa ah thafseelee nazareh - 02 އެސްފީނާ އަށް ތަފްޞީލީ ނަޡަރެއް –2– Ilm Esfeenaa ah thafseelee nazareh - 02\nއެސްފީނާ އަށް ތަފްޞީލީ ނަޡަރެއް – 2\nކުރީ ލިޔުމުގައި: އެސްފީނާ އަކީ ކޮބާކަން، އެސްފީނާ އާ ޙަސަދައާ ހުރި ގުޅުން، ޞަޙާބީއަކަށް އެސްފީނާ ޖެހި ހިނގި ޙާދިޘާ ޙަދީޘާއެކު ކިޔައިދެވިފައިވާނެއެވެ.\nމިލިޔުމުގައި: އެސްފީނާ ޖެހުނަނުދޭން ހަދަންވީގޮތް، މީހެއްގެ ކިބައިގައިވާ ރަނގަޅުކަމެއްގެ ވާހަކަ ދައްކާއިރު “مَا شَاءَ اللَّهُ” ކިޔުމަކީ ކޮންކަހަލަ ކަމެއްކަން.\nއެސްފީނާ އަކީ ޙަޤީޤަތުގައި މިއަދު އަހަރެމެންނަށް ވަރަށް ބޮޑަށް ފަސޭހަކޮށް ނަފައިގަނެވިފައިވާ އެއްޗެކެވެ. އެސްފީނާ ވާކަން ޤަބޫލު ކުރާ ފަރާތްތަކަށްވެސް އޭގެ ޙަޤީޤީ މާނާގައި އެސްފީނާ ގެ ނުރައްކާތެރިކަން ދެނެގަނެވިފައެއް ނުވެއެވެ. މީހަކަށް އެސްފީނާއެއް ޖެހުމުން އިސްވެދިޔަ ޙަދީޘުގައި ވާ ފަދައިން ކުއްލިއަކަށް އޭނާގެ ކިބައިން އޭގެ އަޘަރުތައް ފެނިގެން ހިނގައިދާނެތެވެ. ނުވަތަ މަޑުމަޑުން ބަލި ބޮޑުވަމުންގޮސް ވަރަށް ބޮޑަށް ބަލިވުންވެސް އެކަށީގެންވެއެވެ. ފަޟީލަތުއް ޝައިޚް އައްދުކްތޫރް ޢަބްދުލް ކަރީމް އިބްނު ޢަބްދުﷲ އަލްޚުޟައިރް އެކަލޭގެފާނުގެ ރަސްމީ ވެބްސައިޓުގައި މި ޙަދީޘް ޝަރަޙަ ކުރަށްވައި ލިޔުއްވާފައިވާ ލިޔުމުގައި ވެއެވެ. أكثر الأمراض المستعصية الآن لا سيما ما يعرف بالسرطان كثير منه بسبب العين، تجد الإنسان سليم معافى ما في أدنى إشكال، ثم يقال: والله فيه سرطان منتشر، أكثر ما يكون بسبب العين. މާނަ: “މިހާރަކަށް އައިސް، މީސްތަކުންނަށް ޖެހޭ ގިނަ ބަލި ތައް ޖެހޭ ސަބަބެއްކަމުގައި ވެފައި ވަނީ އެސްފީނާއެވެ. ޚާއްސަކޮށް ކެންސަރު ޖެހުމުގެ ސަބަބެއް ކަމުގައި ވަރަށް ގިނައިން އެސްފީނާ ވެއެވެ. އޭނާގެ ކިބައިގައި އެއްވެސް ބަލިމަޑުކަމެއްގެ އަޘަރެއް ނުވާ، މީހަކަށްވެސް ކުއްލިއަކަށް އޭނާގެ ގައިގައި ކެންސަރު ފެތުރިފައި ވާ ކަމުގެ ޚަބަރު ލިބިދާނެއެވެ. މިފަދަކަންކަން އެންމެ ގިނައިން ދިމާވާ ސަބަބެއް ކަމުގައި އެސްފީނާ ޖެހުން ވެއެވެ.”(1)\nޙަދީޘުގައި ޢާމިރު އިބްނު ރަބީޢާ އަށް، ސަހްލު އިބްނު ޙުނައިފް ފެނުނު ހިނދު އެކަލޭގެފާނުގެ ހަންގަނޑުގެ ރީތިކަމާ މެދު ވާހަކަދެއްކެވިއެވެ. ރަސޫލުﷲ ޞައްލަﷲ ޢަލައިހި ވަސައްލަމްގެ ނަބަވީ އިރުޝާދު ތަކުން އެނގެނީ މިފަދަ ވާހަކައެއް ދައްކާނަމަ އެމީހަކަށް ބަރަކާތް ލެއްވުން އެދި ދުޢާ ކުރުމަށެވެ. ޢާމިރު އިބުނު ރަބީޢާ، އެފަދަ އިން ކަންތަކެއް ނުކުރެއެވެ. އެއާއެކު ސަހްލު އިބްނު ޙުނައިފަށް ޢާމިރުގެ އެސްފީނާ ޖެހުނީއެވެ. މީހެއްގެ ކިބައިން ނިޢުމަތެއް ފެންނަ ހިނދު، ނުވަތަ ތިމާ ޤަބޫލު ވެވޭ ކަމެއް، ނުވަތަ ތިމާ ޢަޖައިބުވާ ކަމެއް ފެންނަނަމަ، ނުވަތަ އެފަދަ ވާހަކައެއް ދައްކާ ނަމަ، އެމީހަކަށް ބަރަކާތް ލެއްވުން އެދި ﷲ އަށް ދުޢާ ކުރުމަށް ރަސޫލުﷲ ޞައްލަﷲ ޢަލައިހި ވަސައްލަމް ވަނީ އެތައް ޙަދީޘެއްގައި ބަޔާން ކުރަށްވާފައެވެ. މަތީގައި ލިޔެވިފައި ވާ ޙަދީޘުގައިވެސް ރަސޫލުﷲ ޞައްލަﷲ ޢަލައިހި ވަސައްލަމް ޢާމިރު އިބްނު ރަބީޢާ އަށް ގޮވާލައްވައި، ކޯފާގެ ރާގެއްގައި ޙަދީޘްކުރެއްވީ: “ތިޔަބައިމީހުންގެ ތެރެއިން މީހަކު އޭނާގެ އަޚާ ޤަތުލުކުރަނީ ކީއްވެހެއްޔެވެ؟ އޭނާއަށްޓަކައި ﷲ ބަރަކާތްލެއްވުން އެދި ދުޢާ ނުކުރަނީ ކީއްވެހެއްޔެވެ؟” މިފަދައިންނެވެ. އަދި އެހެން ޙަދީޘެއްގައި ވެއެވެ. عَنْ عَامِرِ بْنِ رَبِيعَةَ رَضِيَ اللَّهُ عَنْهُ قَالَ: ((إِذَا رَأَى أَحَدُكُمْ مِنْ أَخِيهِ، أَوْ مِنْ نَفْسِهِ، أَوْ مِنْ مَالِهِ مَا يُعْجِبُهُ، فَلْيُبَرِّكْهُ فَإِنَّ الْعَيْنَ حَقٌّ))(2)\nމާނަ: ޢާމިރު އިބްނު ރަބީޢާ ރަޟިޔަﷲ ޢަންހުގެ ކިބައިން ރިވާވެގެންވެއެވެ. “ތިޔަބައިމީހުންގެ ތެރެއިން މީހަކު އޭނާގެ އަޚާގެ ފަރާތުން، ނުވަތަ އޭނާގެ ނަފްސުގެ ފަރާތުން، ނުވަތަ އޭނާގެ މުދަލުގެ ފަރާތުން އޭނާ ޢަޖާއިބުވާފަދަ ކަމެއް ފެނިއްޖެނަމަ ފަހެ ބަރަކާތް ލެއްވުން އެދި ދުޢާކުރާ ހުށިކަމެވެ. ފަހެ ހަމަކަށަވަރުން އެސްފީނާއަކީ ޙަޤީޤަތެކެވެ.\nބަރަކާތް ލެއްވުމަށް އެދި ދުޢާކުރާނީ ކިހިނެއް؟\nބަރަކާތް ލެއްވުން އެދި ތަފާތު އިބާރާތްތަކުން ދުޢާކުރެވިދާނެއެވެ. ދިވެހި ބަހުންވެސް ދުޢާކުރެވިދާނެއެވެ. މިޘާލަކަށް ހާދަ މޮޅު ކުއްޖެކެވެ. ﷲ ތިބާއަށް ބަރަކާތް ލައްވާށި! މިފަދަ ޢިބާރާތަކުން ނުވަތަ އެފަދަ މާނައެއް ދޭހަވާ ޢިބާރާތަކުން ބަރަކާތް ލެއްވުން އެދި ދުޢާކުރެވިދާނެއެވެ. ތިރީގައި އެވަނީ ބަރަކާތް ލެއްވުން އެދި ދުޢާ ކުރުމުގައި ބޭނުންކުރެވިދާނެ ބައެއް ޢަރަބި ޢިބާރާތްތަކެވެ.\nبَارَكَ ﷲ عَلَيْكَ – ތިބާއަށް ﷲ ބަރަކާތް ލައްވާށި\nبَارَكَ ﷲ عَلَيْكَ/عَلَيْكِ/عَلَيْكُمَا/عَلَيْكُمْ/عَلَيْكُنَّ – މުޚާޠަބުކުރެވޭ ޢަދަދު އަދި ޖިންސާގުޅޭގޮތުން ޢަރަބިބަހުގެ ޤަވާޢިދުގައިވާ ފަދައިން ދުޢާ ކުރެވޭ ގޮތް ތަފާތު ވެގެންދާނެއެވެ.\nبَارَكَ ﷲ لَكَ – ތިބާއަށް ﷲ ބަރަކާތް ލައްވާށި\nبَارَكَ ﷲ لَكَ/لَكِ/لَكُمَا/لَكُمْ/لَكُنَّ – މުޚާޠަބުކުރެވޭ ޢަދަދު އަދި ޖިންސާގުޅޭގޮތުން ޢަރަބިބަހުގެ ޤަވާޢިދުގައިވާ ފަދައިން ދުޢާ ކުރެވޭ ގޮތް ތަފާތު ވެގެންދާނެއެވެ.\nاللَّهُمَّ بَارِكْ – ޔާ ﷲ ބަރަކާތް ލައްވާށި\nاللَّهُمَّ بَارِكْ لَهُ– ޔާ ﷲ އޭނާއަށް ބަރަކާތް ލައްވާށި (ފިރިހެނަކަށް)\nاللَّهُمَّ بَارِكْ لَهُ /لَهَا/لَهُمَا/لَهُمْ/لَهُنَّ – ޢަދަދު އަދި ޖިންސާގުޅޭގޮތުން ޢަރަބިބަހުގެ ޤަވާޢީދުގައިވާ ފަދައިން ދުޢާ ކުރެވޭ ގޮތް ތަފާތު ވެގެންދާނެއެވެ.\nبَارَكَ الله فِيْكَ– ﷲ ތިބާއަށް ބަރަކާތް ލައްވާށި (ފިރިހެނަކަށް)\nبَارَكَ الله فِيْكَ/فِيْكِ/فِيهِ/فِيهَا/فِيكُمَا/فِيكُمْ/فِيكُنَّ -ޢަދަދު އަދި ޖިންސާގުޅޭގޮތުން ޢަރަބިބަހުގެ ޤަވާޢީދުގައިވާ ފަދައިން ދުޢާ ކުރެވޭ ގޮތް ތަފާތު ވެގެންދާނެއެވެ.\nސުވާލު: މީހެއްގެ ކިބައިގައިވާ ރަނގަޅުކަމެއްގެ ވާހަކަ ދައްކާއިރު “مَا شَاءَ اللَّهُ” ކިޔުމަކީ ކޮންކަހަލަ ކަމެއްތޯ؟\nޖަވާބު: ޝަރުޢީ ދަލީލުތަކަށް ބަލާނަމަ، ގިނަ ދަލީލުތަކުން ބާރުދެނީ މިފަދަ ޙާލަތްތަކުގައި ބަރަކާތް ލެއްވުން އެދި ދުޢާ ކުރުމަށެވެ. ނަމަވެސް އަހަރެމެންގެ ތެރޭގައި އާންމުކޮށް ކިޔައި އުޅެނީ “مَا شَاءَ اللَّهُ“ އެވެ. ބަރަކާތް ލެއްވުން އެދި ދުޢާކުރުން އަހަރެމެންގެ ތެރޭގައި އެހާ އާންމެއް ނޫނެވެ. އެކަމަށް ރަސޫލުﷲ ޞައްލަﷲ ޢަލައިހި ވަސައްލަމް އަމރުކުރައްވާފައިވާ ޙަދީޘްތައް އެނގިފައި ނުވުމަކީ އޭގެ ސަބަބަކަށް ވެދާނެއެވެ. އެހެންނަމަވެސް، ބަރަކާތް ލެއްވުމަށް ދުޢާ ކުރެއްވުމާއެކު، مَا شَاءَ اللَّهُ އޭ ބުނުމަށްވެސް އިބްނު ޢުޘައިމީން ފަދަ ބައެއް ޢިލްމުވެރިން ފަތުވާ ދެއްވާފައި ވެއެވެ. އެއީ ޤުރްއާނުގެ އަންނަނިވި އާޔަތުން ދަލީލު ނަންގަވައިގެންނެވެ. ﷲ ވަޙީ ކުރަށްވާފައި ވެއެވެ.\n﴿وَلَوْلَا إِذْ دَخَلْتَ جَنَّتَكَ قُلْتَ مَا شَاءَ اللَّهُ لَا قُوَّةَ إِلَّا بِاللَّهِ﴾ [سورة الكهف : 39]\nމާނަ: “އަދި ތިބާގެ ބަގީޗާއަށް، ތިބާ ވަންހިނދު، “مَا شَاءَ اللَّهُ” (ﷲ އިރާދަކުރެއްވިކަމެއް ވާނެއޭ) ބުނިނަމަ، ކޮންފަދަހެއްޔެވެ. އެއްވެސް ބާރެއް ﷲގެ ޙަޟްރަތުން މެނުވީ ނުވެއެވެ.”\nނަމަވެސް مَا شَاءَ اللَّهُ އޭ ބުނި ކަމުގައި ވީ ނަމަވެސް އެމީހަކަށް ބަރަކާތް ލެއްވުން އެދި ދުޢާ ކުރަން ޖެހޭނެއެވެ. ސަބަބަކީ ބަރަކާތް ލެއްވުން އެދި ދުޢާ ކުރުމަށް ރަސޫލު ﷲ ޞައްލަﷲ ޢަލައިހި ވަސައްލަމް އަމުރު ކުރަށްވާފައި ވީތީއެވެ. އަދި އުޞޫލުލް ފިޤުހުގައި އެނގި ހާމަވެފައި ވާ ފަދައިން، އެކަމަކީ ސުންނަތެއް ކަން ނުވަތަ އެކަމުގެ ޙުކުމް އެހެންގޮތަކަށް ވާ ކަން އެނގޭ ވަރުގެ ދަލީލެއް ނުވާ ހާ ހިނދަކު، އަމްރު ކުރައްވާފައިވާ ކަމެއްގެ އަސްލަކީ އެކަން ވާޖިބު ވުމެވެ.\nހަމައެއާއެކު، އަނެއްބައި ޢިލްމުވެރިން ދެކިލައްވާ ގޮތުގައި މިއާޔަތުގެ މުރާދަކީ މީހެއްގެ މިލްކުގައި ބައިވަރު ތަކެތި ހުރުމުގެ ސަބަބުން އެކަމާ ޢަޖައިބުވާނަމަ مَا شَاءَ اللَّهُ ކިޔުމެވެ. އެހެންކަމުން މިފަދައިން ވިދާޅުވާ ޢިލްމުވެރިންގެ އަރިހުގައި، މީހެއްގެ ކިބައިން ކުރިންވެސް ދެންނެވިފަދައިން ހިތަހަމަޖެހޭ، ރަނގަޅު ސިފައެއް ނުވަތަ ކަމެއް ފެންނަ ހިނދު، مَا شَاءَ اللَّهُ ކިޔުމުގެ ބަދަލުގައި، އެމީހަކަށް ބަރަކާތް ލެއްވުން އެދި ދުޢާ ކުރާނީއެވެ. مَا شَاءَ اللَّهُ ކިޔުމެއް ނުވެއެވެ. އަދި ބައެއް މީހުން مَا شَاءَ اللَّهُ، تَبَارَكَ اللَّهُ ވެސް ކިޔައެވެ. تَبَارَكَ اللَّهُ މި ލަފުޒު ބުނުމުން އެ ބުނެވެނީ “ﷲ މަތިވެރިވެވޮޑިގެންފިއެވެ.” ނުވަތަ “ﷲގެ މަތިވެރިކަމާއެވެ.” މިހެންނެވެ. އެހެން ބުނުމަކުން ބަރަކާތް ލެއްވުން އެދި ދުޢާއެއް ނުކުރެވެއެވެ. ނަމަވެސް މިލަފުޡުން ﷲ ގެ މަތިވެރިކަން ހާމަ ކޮށްދެއެވެ. އަދި މިފަދައިންވެސް ކީދާނެ ކަމަށް މިއުންމަތް ފަހަކަށްއައިސް ދުށް އެންމެ ވަރުގަދަ އެއް ޢިލްމުވެރިއެއް ކަމަށްވާ ޝައިޚް އިބްނު ޢުޘައިމީން ރަޙިމަހުﷲ ވަނީ ވިދާޅުވެފައެވެ.\nމިމައްސަލާގެ ޚުލާޞާ ޖަވާބު:\nކޮންމެއަކަސް މިމައްސަލާގައި مَا شَاءَ اللَّهُ އަދި تَبَارَكَ اللَّهُ މިފަދައިން ކިޔުމާމެދު، ޢިލްމުވެރިންގެ މެދުގައި ވަނީ އިޚްތިލާފު އުފެދިފައެވެ. ނަމަވެސް ބަރަކާތް ލެއްވުން އެދި ދުޢާ ކުރުމާ މެދު ޢިލްމުވެރިންގެ މެދުގައި ޚިލާފެއް ނެތެވެ. އެހެންކަމުން މިމައްސަލާގައި އެންމެ ރަނގަޅު ގޮތަކީ، مَا شَاءَ اللَّهُ އަދި تَبَارَكَ اللَّهُ ކީ ކަމުގައި ވީ ނަމަވެސް ނުވަތަ މީގެން ކަލިމައެއް ނުކީ ކަމުގައި ވީ ނަމަވެސް، އެމީހަކަށް ބަރަކާތް ލެއްވުން އެދި ދުޢާ ކުރުމެވެ. واللَّهُ أعلم.\nرواه أحمد (15700) والحاكم (7500)وصححه الألباني في “الصحيحة” (2572)


Raajeyge Boduvazeerakah Enme Rangalhee Raees Yameen: Musthafa - Vaguthu\n6 މަސް ކުރިން ( އޭޕްރީލް 20, 2021 )\nރާއްޖޭގެ ބޮޑު ވަޒީރުގެ މަޤާމަށް ގެންނަންް އެންމެ ގާބިލު ބޭފުޅަކީ ކުރީގެ ރައީސް އަބްދުﷲ ޔާމީން ކަމަށް ތިމަރަފުށީ ދާއިރާގެ ކުރީގެ މެމްބަރު މުހައްމަދު މުސްތަފާ ވިދާޅުވެއްޖެއެވެ.\nމުސްތަފާ އެގޮތަށް ވިދާޅުވެފައި ވަނީ ސަންގު ޓީވީގެ "ހަބަރަށްފަހު" ޕްރޮގްރާމުގައި ވާހަކަ ދައްކަވަމުންނެވެ. އޭނާ ވަނީ ރިޔާސީ ނިޒާމަކީ ރަސްކަމެއް ކުރުން ކަހަލަ ކަމެއް ކަމަށް ސިފަކުރައްވާފައެވެ. އެހެންކަމުން ރާއްޖޭގައި ބަރުލަމާނީ ނިޒާމެއް އޮތުމަކީ އޭނާ ތާއީދުކުރައްވާ ކަމެއް ކަމަށް ވެސް މުސްތަފާ ފާހަގަކުރެއްވިއެވެ.\nރައީސް ޔާމީން ވެސް ބަރުލަމާނީ ނިޒާމަކަށް ތާއީދުކުރައްވާ ކަމަށް ވެސް މުސްތަފާ ވިދާޅުވިއެވެ. ބޮޑުވަޒީރު ކަމަށް ރައީސް ޔާމީން ގެންނަވަން ނިންމަވާފައި ވަނީ އެމަނިކުފާނުގެ ހިންގުންތެރިކަމާއި ކެރުންތެރިކަން ހުރުމުން ކަމަށް މުސްތަފާ ވިދާޅުވިއެވެ.\n"އަޅުގަނޑުގެ ނަޒަރުގައި ގައުމުގެ ބޮޑުވަޒީރަކަަށް ގެނަން އެންމެ ރަނގަޅީ ރައީސް ޔާމީން. އެއީ ހިންގުންތެރިކަން ހުންނާނެ. އެ ގާބިލްކަން އެބަހުރި. " މުސްތަފާ ވިދާޅުވިއެވެ.\nބަރުލަމާނީ ނިޒާމެއް ގެންނަން ބޭނުން ނުވެގެން އުޅުއްވާ ބޭފުޅަކީ ކުރީގެ ރައީސް މައުމޫން އަބްދުލް ޤައްޔޫމް ކަމަށް ވެސް މުސްތަފާ ވަނީ ވިދާޅުވެފައެވެ.\nބަރުލަމާނީ ނިޒާމުގެ ބަހުސް އަލުން ފަށާފައި ވަނީ ބަރުލަމާނީ ނިޒާމު ރާއްޖެ ގެނެސް ބޮޑުވަޒީރުކަން ކުރަން ބޭނުންވާގައުމު ހިންގަވަން ބޭނުންފުޅުވާ ކަން ކުރީގެ ރައީސް މުހައްމަދު ނަޝީދު ހާމަކުރައްވާފައި ވަނިކޮށެވެ. އޭނާ އެކަން ފާހަގަކުރައްވައި ނަޝީދު، ރައީސް ސޯލިހަށް ފޮނުއްވ މެސެޖެއްގައެވެ.\nއެމެސެޖުގައި ރައީސް ނަޝީދު އެދިވަޑައިގަތީ 2023ގެ ފެބުރުއަރީ މަހުގެ ތެރޭގައި ވެރިކަމުގެ ނިޒާމް ބަދަލުކޮށް މަޖިލީހުން ސަރުކާރު އެކުލަވާލުމަށެވެ. އަދި އާ ސަރުކާރެއް ހޮވުމުގެ ރިޔާސީ އިންތިހާބު އެ އަހަރު ނުބޭއްވުމަށް ވެސް އެދިވަޑައިގަތެވެ.\nއޭޕްރީލް 20, 2021 16:22\nވަރަށް ހީލަތްތެރި ވާހަކައެއް، ތިޔަބަސް ތިޔަ ގޮތަށް ބުނެގެން ޔާ މީނުގެ ސަޕޯޓަރުން އަންނި ބޮޑުވަޒީރުކަ މަށް ގެންނާކަށް މަރުފައްޔެއް ނުޖަހާނެ.\nއޭޕްރީލް 20, 2021 16:32\nމުސްތަފާ އެވިދާޅުވީ ތެދުފުޅެކެވެ ބޮޑުވަޒީ ރު ކަމަށް އަދި\nރައީސް ކަމަށްވެސް އެންމެގާބިލް ބޭފުޅަކީހަމަ ރ ޔާމީނެވެ.\nލީޑަ ރޝިޕް ސަ ރުތުތައް ފު ރިހަމަވަނީ އެމަނިކުފާނުގެއެވެ.\nއޭޕްރީލް 20, 2021 17:52\nވައްކަންކުރުމަށް ޔާމީން ވަރެއްނެތް !\nއޭޕްރީލް 20, 2021 21:53\nރައީސްޔާމީންގެ ދުރުވިސްނޭ ސިޔާސަތަކީ ގައުމާއި މެދު ވިސްނައިފި ކޮންމެ މީހަކު އެމައިކުފާނައް ސަނާކިޔާނެ ކަމެއް\nއޭޕްރީލް 21, 2021 00:17\nރައީސްކަމަށްވެސް އެންމެ ރަގަޅީ ޔާމީން. އެކަމު ޔާމީން ވެރިކަމަށް އައުމުގެ ބޭނުމެއް ނެތް. ރައްޔިތުންނަށް އިތުރަށް ކަންކަން ކޮށްދިނުމުގެ ބޭނުމެއް ނެތް. އަންނިއާ އިބޫގެ ގަނޑުވަރުތެރޭ ތަޅާފޮޅުމުގައި ކަމެއްކޮށްނުދެވި ދުވަސްތައް ދުއްވާލީމަ އެލިބެނީ ވޯޓުން ޔާމީން ބަލިކޮށްގެން ހޯދަން އުޅުނު ހައްގު މިންވަރު.


Raajjeyge tourism aa trend thakah dhaa jehey\nފަތުވެރިކަމަށް ކޮންމެވެސް ވަރަކަށް ބަރޯސާ ނުވާ ގައުމެއް ދުނިޔޭގައި ވަރަށް މަދުން ނޫނީ މިހާރު ނެތެވެ. އެހެންކަމުން ފަތުރުވެރިކަމުގެ ސިނާއަތް ވެފައިވަނީ ދުނިޔޭގެ އެންމެ ގިނަ ބަޔަކަށް ވަޒީފާގެ ފުރުސަތު ފޯރު ކޮށްދީފައިވާ ސިނާއަތަށެވެ. މުޅި ދުނިޔޭގެ ވަޒީފާ އަދާ ކުރާ މީހުންގެ 10 ޕަސެންޓަކީ ފަތުރުވެރި ކަމުގައި ވަޒީފާ އަދާކުރާ ފަރާތްތަކެވެ. މި އަދަދު އެކި ގައުމުތަކުގައި އުޅެނީ އެކިވަރަށެވެ.\nވަރަށް އާދައިގެ ގޮތެއްގައި 1972 ވަނަ އަހަރު ރާއްޖޭގައި ފަތުރުވެރިކަން ފެށި ކަމުގައި ވިޔަސް، މިހާރު ފަތުރުވެރި ކަމަކީ ދިވެހިންގެ އިގްތިސޯދުގެ މައި ނާރެވެ. އިގްތިސޯދުގެ 80 ވަރަކަށް ޕަސެންޓް އެ ސިނާއަތުގެ މައްޗަށް، ސީދާ ގޮތުންނާއި ނުސީދާ ގޮތުން ބަރޯސާވާ ސިނާއަތެކެވެ. އެހެން ކަމުން މި ސިނާއަތުގައި ދުނިޔޭގެ ބާޒާރުގައި ކަން ހިނގާގޮތް ބަލާ، ސަމާލުވެ ތިބުމަކީ ކޮންމެހެން ކުރަންޖެހޭ ކަމެކެވެ. މި ސިނާއަތުން ލިބޭ މަންފާ އިތުރުކޮށް ކުރިއެރުވުމަށާއި ވާދަވެރިންގެ އުކުޅުތަކަށް ފާރަވެރި ވުމަށާއި، ފަތުރުވެރިންގެ އަމަލުތަކަށް ފަރުވާތެރިވުމަށެވެ. މި ސިނާއަތުގައި ގައުމުގެ ހިއްސާ ސަރަހައްދީ ފެންވަރުގައި ބޮޑު ކުރުމަށް ވެސް މެއެވެ.\nމިގޮތުން ބަލާއިރު 2009 ވަނައަހަރު ދުނިޔެ ކުރިމަތިލާންޖެހުނު އިގްތިސޯދީ ހީނަރު ކަމުން 2010 ގައި އަރައިގަތީއްސުރެ 2019 ވަނަ އަހަރާ ހަމައަށް ކޮންމެ އަހަރެއްގައި ވެސް، ދުނިޔޭގެ ފަތުރުވެރިކަމުގެ ސިނާއަތް ވަނީ ހުއްޓުމެއްނެތި، އަހަރުން އަހަރަށް ކުރިއަރާފަ އެވެ. ދުނިޔޭގެ އެންމެ ގިނަ ބަޔަކު ދަތުރު ކުރަނީ ކުރިއަރާފައިވާ ގައުމުތަކުގެ ތަހުޒީބު ސަހަރުތަކަށެވެ. ޔޫރަޕްގެ ގައުމުތަކަށާއި އޭސިޔާގެ ކުރިއަރާފައިވާ ގައުމުތަކަށާއި، އެމެރިކާއަށެވެ.\nދެހާސް އަށާރަ ވަނަ އަހަރު ދުނިޔޭގެ އެކި ތަންތަނަށް ދަތުރުކުރި 1.4 ބިލިޔަން މީހުންގެ ތެރެއިން 51 ޕަސެންޓް މީހުން ދަތުރު ކޮށްފައި ވަނީ ޔޫރަޕްގެ ގައުމުތަކަށެވެ. އެސިއާ ޕެސިފިކް ސަރަހައްދުގެ ގައުމުތަކަށް 25 ޕަސެންޓް މީހުން ދަތުރުކުށްފައި ވެއެވެ. އަދި 15 ޕަސެންޓް މީހުން ދަތުރުކޮށްފައި ވަނީ އެމެރިކާ ބައްރުގެ ގައުމުތަކަށެވެ.\nމީގެ ތެރެއިން އެންމެ ގިނަ ބަޔަކު -- 56 ޕަސެންޓް -- ދަތުރުކުރީ ހިތްހަމަޖެއްސުމަށާއި އަރާމު ކުރުމަށާއި ޗުއްޓީ ހޭދަ ކުރުމަށެވެ. އަދި 27 ޕަސެންޓްމީހުން ދީނީ ކަންކަމުގަ އާއި ސިއްހީ ކަންކަމުގަ އާއި ތަންތަނަށް ޒިޔާރަތް ކުރުމަށް ދަތުރުކުރިއިރު 13 ޕަސެންޓް މީހުން ވިޔަފާރިއާއި އެކިއެކި ޕްރޮފެޝަނަލް ކަންކަމުގައި ދަރުތުފަތުރު ކުރި އެވެ.\nދުނިޔޭގެ އެންމެ ގިނަމީހުން ދަތުރުކުރާ ގައުމުތަކުގެ ލިސްޓްގެ ކުރީގައި އުޅެނީ ފްރާންސެވެ. އެ ގައުމަށް 2010 ވަނައަހަރު 77 މިލިޔަން މީހުން ދަތުރު ކުރިއިރު، 2018 ވަނައަހަރު 89 މިލިޔަން މީހުން ދަތުރު ކޮށްފައި ވެއެވެ. ދެވަނާގައި ސްޕެއިން އޮތްއިރު 2010 ގައި 52 މިލިޔަން މީހުން އެ ގައުމަށް ދަތުރު ކުރިއިރު 2018 ވަނައަހަރު، 82 މިލިޔަން މީހުންނަށްވުރެ ގިނައިން ދަތުރުކޮށްފައި ވެއެވެ. ދުނިޔޭގެ ލިސްޓްގެ ތިންވަނަ ހޯދަނީ 80 މިލިޔަން މީހުންނާއެކު އެމެރިކާއެވެ.\nފަތުރުވެރިކަމުން ލިބުނު ނަފާގެ އެންމެ ކުރީގައި އޮތީ 2018 ވަނައަހަރު، 214 ބިލިއަން ޑޮލަރު ލިބިގެން އެމެރިކާ އެވެ. ދެވަނައިގައި 74 ބިލިޔަން ޑޮލަރު ލިބިގެން ސްޕެއިން އޮތްއިރު ތިންވަނައިގައި އޮތީ 67 ބިލިޔަން ޑޮލަރު ލިބިގެން ފްރާންސެވެ. އަދި 63 ބިލިޔަން ޑޮލަރު ލިބިގެން މި ލިސްޓްގެ ހަތަރުވަނަ ކާމިޔާބު ކުރަނީ ތައިލެންޑެވެ.\nރާއްޖެ ހިމެނޭ ދެކުނު އޭޝިޔާ ސަރަހައްދަށް ނަޒަރު ހިންގާލާއިރު އެންމެ ގިނަ ބަޔަކު ދަތުރުކުރީ އަވަށްޓެރި އިންޑިޔާ އަށެވެ. ދެހާސް ދިހަ ވަނަ އަހަރު ފަސް މިލިޔަން މީހުން އެ ގައުމަށް ޒިޔާރަތް ކުރިއިރު 2018 ވަނައަހުރު 17 މިލިޔަނަށްވުރެ ގިނަ މީހުން އެ ގައުމަށް ޒިޔާރަތްކުރި އެވެ. ދެވަނައިގައި، 2010 ވަނައަހަރު 792 ހާސް މީހުން ޒިޔާރަތް ކޮށްގެން ރާއްޖެ އޮތަސް، މިހާރު އޮތީ ވާދަވެރި ޝްރީލަންކާ އެވެ.\nދެހާސް އަށާރަ ވަނަ އަހަރު ސްރީލަންކާއަށް 2.3 މިލިޔަނަށްވުރެ ގިނަ މީހުން ދަތުރު ކުރިއިރު ރާއްޖެއަށް ދަތުރުކުރީ 1.4 މިލިޔަން މީހުންނެވެ. ފަތުރުވެރިކަމުގެ ނަފާވެސް އުޅެނީ މި ލިސްޓާއި އެއްގޮތަށެވެ. އެ އަހަރު އިންޑިޔާ 28.5 ބިލިޔަން ޑޮލަރު ފަތުރުވެރި ކަމުން ލިބުނުއިރު ސްރީލަންކާއަށް 4.3 ބިލިޔަން ޑޮލަރު ލިބިފައި ވެއެވެ. ރާއްޖެއަށް ލިބިފައިވަނީ ތިން ބިލިޔަން ޑޮލަރެވެ.\nފަތުރުވެރިކަމަށް ކުރާ ހޭދަޔަށް ބަލާއިރު ދުނިޔޭގެ ފެންވަރުގައި އެންމެ ބޮޑު ހޭދައެއް ކުރަނީ، ދުނިޔޭގެ އެންމެ ބޮޑު އާބާދީއެއް އޮންނަ ޗައިނާ އެވެ. ދުނިޔޭގެ އެންމެ ބޮޑު އައުޓްބައުންޑް މާކެޓަކީ ވެސް ޗައިނާއެވެ. ދެހާސް އަށާރަ ވަނަ އަހަރު ޗައިނާގެ ފަތުރުވެރިން 277 ބިލިޔަން ޑޮލަރު ހޭދަކުރި އެވެ.\nނަމަވެސް 2014 ވަނަ އަހަރުން ފެށިގެން ޗައިނާގެ ފަތުރުވެރިން ރާއްޖެއަށް ޒިޔާރަތް ކުރާވަރު އަންނަނީ އެއް އަހަރުން އަނެއް އަހަރަށް މަދުވަމުންނެވެ. ދެހާސް ސާދަ ވަނައަހަރު ޗައިނާއިން ރާއްޖެއަށް 363 ހާސްމީހުން ޒިޔާރަތް ކުރިއިރު 2018 ވަނައަހަރު ޒިޔާރަތްކުރީ 283 ހާސްމީހުންނެވެ. ދެހާސް ނަވާރަ ވަނަ އަހަރުގެ ތިންވަނަ ތިން މަސް ދުވަހުގެ ނިޔަލަށް ޒިޔާރަތް ކުރީ 230 ހާސް މީހުންނެވެ. ފަތުރުވެރި ކަމަށް ދުނިޔޭގައި ދެވަނަޔަށް އެންމެ ބޮޑު ހޭދައެއް ކުރަނީ އެމެރިކާ މީހުންނެވެ. ދެހާސް އަށާރަވަނަ ވަނައަހަރު 144 ބިލިޔަން ޑޮލަރު އެ ގައުމުގެ ފަތުރުވެރިން ހޭދަ ކުރި އެވެ. ނަމަވެސް ރާއްޖެއަށް ޒިޔާރަތްކުރާ އެމެރިކާގެ ފަތުރުވެރިން އަދި އުޅެނީ ވަރަށް ދަށުގަ އެވެ.\nމި ލިސްޓުން ތިންވަނަ ހޯދަނީ 94 ބިލިޔަން ޑޮލަރު ހޭދަކޮށްގެން ޖަރުމަނުގެ ފަތުރުވެރިންނެވެ. ހަތަރުވަނައިގައި އުޅެނީ 76 ބިލިޔަން ޑޮލަރު ހޭދަ ކޮށްގެން އިނގިރޭސިވިލާތެވެ. ފަސްވަނައިގައި 48 ބިލިޔަން ޑޮލަރުގައި ފްރާންސް އޮތްއިރު ހަވަނައިގައި 37 ބިލިޔަން ޑޮލަރުގައި އޮތީ އޮސްޓްރޭލިޔާ އެވެ. އެހެނަސް، އޮސްޓްރޭލިޔާއިން އެކަށީގެންވާ އަދަދަކަށް، ރާއްޖެއަށް މީހުން އަންނަން ފެށީ 2017 ވަނަ އަހަރުން ފެށިގެންނެވެ. އެ އަހަރު 27360 މީހުން ރާއްޖެ ޒިޔާރަތް ކުރިއިރު 2018 ވަނައަހަރު 37254 މީހުން ޒިޔާރަތް ކޮށްފައި ވެއެވެ.\nއަހަރުތަކަކަށްފަހު ޖަޕާނުން އަންނަ ފަތުރުވެރިން، އަހަރުން އަހަރަށް އިތުރުވާން ފަށާފައިވާކަން ވެސް ފާހަގަ ކުރެވެއެވެ. އިންޑިޔާއިން އަންނަ ފަތުރުވެރިން ފަހަކަށް އައިސް ވަނީ ވަރަށް ބޮޑުތަން އިތުރުވެފަ އެވެ. މީގެ އިތުރުން ވެސް ރާއްޖެއަށް ޒިޔާރަތްކުރާ ފަތުރުވެރިންނާއި ގުޅުންހުރި ތަފާތު އެތައްކަމެއް، ރާއްޖޭގެ ވިޒިޓާ ސާވޭގައި ފާހަގަ ކުރވިފައި ވެއެވެ.\nއެ ދިރާސާއިން ދައްކާ ގޮތުން ރާއްޖެއަންނަ މީހުންގެ 64 ޕަސެންޓް މީހުން ރާއްޖެއާބެހޭ މައުލޫމާތު ހޯދަނީ އިންޓަނެޓްގެ ޒަރީއާއިންނެވެ. އަދި 57 ޕަސެންޓް މީހުންނަށް ރާއްޖޭގެ މައުލޫމާތު ލިބެނީ އެހެން މީހަކު އެވާހަކަ ކިޔައިދީގެނެވެ. އަދި 13 ޕަސެންޓް މީހުން ރާއްޖޭގެ މައުލޫމާތު ހޯދީ ތަފާތު މެގަޒިންތަކުންނެވެ. އަދި ޓީވީގެ ޒަރީޔާއިން ރާއްޖޭގެ މައުލޫމާތު ހޯދާފައިވަނީ 10 ޕަސެންޓް މީހުންނެވެ.\nމީގެ އިތުރުން ވެސް، މިފަދަ ދަނޑިވަޅެއްގައި ރާއްޖެ އިޝްތިހާރުކޮށް މާކެޓް ކުރުމުގައި ކުރި ހޯދި ދާނެ ކިތަންމެ ކަމެއް އެދިރާސާ ރިޕޯޓްގައި ހިމެނިފައި ވެއެވެ. އެއާއެއްގޮތަށް ކަންކަން ރާވާ ހިންގާލެވިއްޖެނަމަ ފައިދާތަކެއް ލިބޭނެކަން ކަށަވަރު ކުރެވޭއިރު، ޓާގެޓް މާކެޓްތަކަށް ފަސޭހައިން ވާސިލްވުމަށް ކުރަންޖެހޭ ހަރަދު ބޮޑުތަނުން ކުޑަކުރެވުމުގެ ފުރުސަތު ވެސް ނުހަނު ބޮޑެވެ.\nޓޫރިޒަމް ޓޫރިސްޓް އެރައިވަލް އިގްތިސޯދު + ދިވެހި ރާއްޖެ އަލުން ހުޅުވާލުން


Araafa miothy aa raalheh, haalu serious vaa minvaru ithuru: Dr.Mohamed Ali\nޑރ. މުހައްމަދު އަލީ-- ފޮޓޯ: ވަން\nއަރާފައި މިއޮތީ އާ ރާޅެއް، ހާލު ސިރިއަސްވާ މިންވަރު އިތުރު: ޑޜ. މުހައްމަދު އަލީ\n04 މޭ 2021 - 23:27:03\nއަރާފަ މިއޮތީ އާ ރާޅެއް ކަމަށާއި ބަލިޖެހިގެން ހާލުސިރިއަސްވާ މިންވަރު އިތުރު ކަމަށް ޑރ. މުހައްމަދު އަލީ ވިދާޅުވެއްޖެ އެވެ.\nއެޗްއީއޯސީން ކުރިއަށްގެންދާ ނޫސްވެރިންގެ ބައްދަލުވުމުގައި ވާހަކަދައްކަވަމުން ޑރ. މުހައްމަދު އަލީ ވިދާޅުވީ، މިހާރު މިއޮތް ސާޖުގައި ހާލަތު ސީރިއަސްވާ މިންވަރު އެޑްމިޝަން ރޭޓަށް ބަލާއިރުވެސް ފާހަގަވާ ކަމަށެެވެ. އެގޮތުން މިހާރު ހޮސްޕިޓަލްގައި އެޑްމިޓްވާ މީހުންގެ މިންވަރު އިތުރުވެ، 180އިން މަތީގައި އުޅޭކަން ފާހަގަކުރެއްވިއެވެ.\nޑރ. މުހައްމަދު ވިދާޅުވީ މިހާރު ވަނީ ހޮސްޕިޓަލުގައި އެޑްމިޓްކުރާ ޝަރުތުތަކަށްވެސް ބަދަލުތަކެއް ގެނެސްފައިވާ ކަމަށާއި އެހެންކަމުން އަލާމަތްތައް ހުރެ، ކޮމާބިޑްސް ހުރެފައިވެސް ދިގުމުއްދަތަކަށް އެޑްމިޓް މިހާރު ނުކުރާނެ ކަމަށެވެ. އެހެންނަމަވެސް ބަލިވެގެން އެޑްމިޓް ކުރަންޖެހޭ މީހުންގެ އަދަދު ދަށް ނުވާ ކަމަށެވެ.\n"ހަމައެކަނި ބަލިމީހާ އެސެސްކޮށްފަ ގެޔަށް ފޮނުވާލެވިގެންދާނީ، އެެހެންނަމަވެސް އެޑްމިޝަން އެމައުންޓް ދަށެކޭ ނުބުނެވޭނެ މިވަރަށް ކެރެޓޭރިއާ ދަށްކޮށްފަ އޮތްއިރުވެސް" ޑރ. މުހައްމަދު ވިދާޅުވިއެވެ.\nޑރ. މުހައްމަދު އަލީ ވިދާޅުވީ، ހާލުދެރަވެގެން ދަރުމަވަންތަ އައިސީޔޫގައި9މީހަކު އެޑްމިޓުކޮށްފައިވާއިރު6މީހަކު އޮތީ ވެންޓިލޭޓަރުގައި ކަމަށެވެ. އަދި އޭގެތެރޭގައި ވެންޓިލޭޓަރަށް ނުލާއޮތް ހާލު ސީރިއަސް މާބަނޑު މީހަކުވެސް ހިމެނޭ ކަމަށެވެ.\nރާއްޖޭގެ ހާލަތު މިހާރު ގޯސްވެ، ކޮވިޑް ނަންބަރުތައް ދުވަަހަކަށްވުރެ ދުވަހެއް މަތިވަމުންދާއިރު މިހަފްތާ ތެރޭގައިވެސް ޖެހިޖެހިގެން ރޯކޯޑް މިންވަރަށް ކޭސްތައް ވަނީ މަތިވެފައެެވެ. އެޗްޕީއޭގެ އެންމެފަހުގެ ތަފާސްހިސާބުތަކަށް ބަލާއިރު ރާއްޖެއިން ފާއިތުވި 24 ގަޑިއިރުތެރޭ 4،552 ސާމްޕަލެއް ޓެސްޓުކުރެވިފައިވާއިރު 601 މީހަކު ވަނީ ކޮވިޑަށް ޕޮޒިޓިވްވެފައެވެ.\nފާއިތުވި 24 ގަޑިއިރުތެރޭ މާލެ އޭރިއާއިން 440 މީހުން ޕޮޒިޓިވްވެފައިވާއިރު އަތޮޅުތެރެއިން 141 މީހަކު ކޮވިޑަށް ޕޮޒިޓިވްވެފައިވެއެވެ. އަދި ރިސޯޓްތަކުން 19 މީހަކު ޕޮޒިޓިވްވެފައިވާއިރު ސިނާއީ ރަށްތަކުން 11 މީހަކާއެކު ޖުމްލަ 601 މީހަކު ވަނީ ޕޮޒިޓިވްވެފައިވެއެވެ. އަދި ހޮސްޕިޓަލްތަކުގައި 181 މީހަކަށް ފަރުވާދެމުން އަންނައިރު6މީހަކަށް ވެންޓިލޭޓަރުގައި ފަރުވާދެމުންދެއެވެ.\nރާއްޖެއިން މިހާތަނަށް 31،931 މީހަކު ކޮވިޑަށް ޕޮޒިޓިވްވެފައިވާއިރު އެކްޓިވް ކޭސްތަކުގެ އަދަދު އުޅެނީ 6،508 ގައެވެ. ބަލިން ރަނގަޅުވި މީހުންގެ އަދަދު އުޅެނީ 25،340 ގައެވެ.\nރާއްޖެއިން މިހާތަނަށް 74 މީހުން މިބަލީގައި މަރުވެފައިވެއެވެ.


Manchester City Aai Liverpool Ves Fahu Vaguthu Molhuvejje - Vaguthu\nސިޓީއާ ލިވަޕޫލްވެސް ފަހު ވަގުތު މޮޅުވެއްޖެ\nއިނގިރޭސި ޕްރިމިއާ ލީގުގައި ޗެމްޕިއަން މެންޗެސްޓާ ސިޓީން ފަހަތުން އަރައި ސައުތޭމްޓަން ބަލިކޮށްފިއެވެ.\nސިޓީގެ އެތިހާދު ސްޓޭޑިއަމްގައި ކުޅުނު މެޗު އެޓީމުން ކާމިޔާބުކޮށްފައިވަނީ 2-1 އިންނެވެ. މެޗުގެ ވަރަށް ކުރީކޮޅު ސައުތޭމްޓަން އިން ލަނޑެއް ޖަހައި ކުރިހޯދިއިރު ފުރަތަމަ ހާފުގެ 13 ވަނަ މިނެޓުގައި މި ލަނޑު އެޓީމަށް ކާމިޔާބުކޮށްދިނީ ޖޭމްސް ވޯޑް ޕްރޯސް އެވެ.\nލީގުގައި ލެސްޓާ އަތުން 9-0 އިން އަމިއްލަ ދަނޑުގައި ބަލިވި މެޗަށްފަހު ސައުތޭމްޓަން ކުޅުންތެރިންގެ ފަރާތުން މިރޭގެ މެޗުގައި ފެނިގެންދިޔަ ކުޅުމަށް ގިނަބައެއްގެ ތައުރީފް އަމާޒުވިއިރު އެޓީމުން ވަނީ މެޗުގެ 70 ވަނަ މިނެޓާއި ހަމައަށް ވަރުގަދަ ސިޓީގެ އެޓޭކްތައް ހުއްޓުވާފައެވެ. ސައުތޭމްޓަންގެ ހާފުގައި ގިނަ ވަގުތު ބޯޅަ ހިފަހައްޓައިގެން ކުޅެމުންދިޔަ ސިޓީ އަށް ނަތީޖާ އެއްވަރުކޮށްދިން ލަނޑު ޖަހައިދިނީ ޑިފެންޑަރު ކައިލީ ވޯކާ ދިން ބޯޅައެއްގައި ފޯވަޑް ސާޖިއޯ އަގުއެރޯ އެވެ.\nއަގުއެރޯގެ ލަނޑަށްފަހު މެޗުން ތިން ޕޮއިންޓް ހޯދުމަށްޓަކައި ސިޓީން ވަރަށް ބޮޑަށް ކުރިއަށް ޖެހިލައިގެން ކުޅެން ފެށިއެވެ. ނަތީޖާއެއްގެ ގޮތުން މެޗު ނިމެން ހަތަރު ވަރަކަށް މިނެޓަށް ވެފައި ވަނިކޮށް މެޗުގައި މޮޅު ކުޅުމެއް ދެއްކި ވޯކާ ވަނީ ލަނޑެއް ޖަހަައި ޗެމްޕިއަނުންނަށް މުހިއްމު ތިން ޕޮއިންޓް ކަށަވަރުކޮށްދީފައެވެ.\nސިޓީން ފަހަތުން އަރައި ތިން ޕޮއިންޓް ހޯދިއިރު ލީގް ތާވަލުގެ އެއްވަނައިގައި އޮތް ލިވަޕޫލް ވެސް މިރޭ ސަލާމަތްވީ ކިރިޔާ އެވެ. ލީގުގައި އަދި މިހާތަނަށް ބަލިވެފައިނުވާ ލިވަޕޫލަށް އެސްޓަން ވިލާ އަތުން މޮޅެއް ލިބުނީ ފަހު ވަގުތު ޖެހި ލަނޑުތަކުންނެވެ.\nއެސްޓަން ވިލާގެ ޓްރެޒެގޭ ފުރަތަމަ ހާފުގެ 21 ވަނަ މިނެޓުގައި އެޓީމަށް ލީޑު ހޯދި ނަމަވެސް ލިވަޕޫލްގެ ޑިފެންޑަރު އެންޑީ ރޮބަޓްސަން ވަނީ މެޗު ނިމެން ތިން މިނެޓަށްވެފައި ވަނިކޮށް އެޓީމަށް ނަތީޖާ އެއްވަރުކޮށްދީފަ އެވެ. އޭގެ އިރުކޮޅެއްފަހުން އެލެގްޒާންޑާ އަރްނޯލްޑް ދިން ބޯޅައެއްގައި ސާދިއޯ މާނޭ ވަނީ ލަނޑެއް ޖަހައި އެޓީމަށް ތިން ޕޮއިންޓް ކަށަވަރުކޮށްދީފަ އެވެ.\nމި ނަތީޖާތަކާއެކު ލިވަޕޫލުން ވަނީ އިނގިރޭސި ލީގް ތާވަލުގައި އެޓީމުގެ އަތުގަައި އޮތް ހަ ޕޮއިންޓްގެ ލީޑު ދަމަހައްޓާފައެވެ. 11 މެޗުން އެޓީމަށް 31 ޕޮއިންޓް ލިބިފައިވާއިރު ދެވަނައިގައި ސިޓީ އޮތީ 25 ޕޮއިންޓް ލިބިގެންނެވެ. ތިންވަނައިގައި އޮތް ލެސްޓާ ސިޓީ އާއި އަދި ހަތަރުވަނައިގައި އޮތް ޗެލްސީ އަށްވެސް 20 ޕޮއިންޓް ލިބިފައިވާއިރު މިދެޓީމު ކުޅެފައިވަނީ ދިހަ މެޗެވެ.


އިންސިޑެންޓް ކޮމާންޑް ޕޯސްޓް (އައި.ސީ.ޕީ) - GOV.MV\nއާންމު މަޢުލޫމާތު އިންސިޑެންޓް ކޮމާންޑް ޕޯސްޓް (އައި.ސީ.ޕީ)\nއިންސިޑެންޓް ކޮމާންޑް ޕޯސްޓް (އައި.ސީ.ޕީ) އަކީ މުހިންމު ޚިދުމަތްތައް ފޯރުކޮއްދިނުމުގައި އެހީވުމަށް ގާއިމް ކުރެވިފައިވާ މަރުކަޒުތަކެއް. މިމަރުކަޒުތައް ހިންގުމުގައި އިސްދައުރު އަދާ ކުރާނީ މާލޭ ސިޓީ ކައުންސިލުންނެވެ. ނަމަވެސް، ހުޅުމާލޭގެ އައި.ސީ.ޕީތައް ހިންގުމުގައި އިސްކޮށް ޙަރަކާތްތެރިވާނީ ހައުސިންގ ޑިވެލޮޕްމަންޓް ކޯޕަރޭޝަނުން. އަދި، ތިލަފުށީގެ އައި.ސީ.ޕީ ހިންގުމުގައި ގްރޭޓަރ މާލެ އިންޑަސްޓްރިއަލް ޒޯން ލިމިޓެޑުން ޙަރަކާތްތެރިވާނެ. މި ޕޯސްޓްތައް ހިނގަމުންދާނީ ގުޅުންހުރި ގިނަ މުއައްސަސާތަކާއި ގުޅިގެން އެފަރާތްތަކުގެ އެހީތެރިކަމާއި އެއްބާރުލުމާއި އެކުގަ.\nކަރަންޓީންކުރެވޭ ގެތަކަށް އައި.ސީ.ޕީ ތަކުން ފޯރުކޮއްދޭނެ މައިގަނޑު ޚިދުމަތްތަކަކީ:\nކާބޯތަކެތި ގަތުމުގައި އެހީތެރިވުމާއި، ޚާއްޞަ ޙާލަތްތަކުގައި އެތަކެތި ގޭގެއަށް ފޯރުކޮއްދިނުން: ކަރަންޓީން ކުރެވިފައި ނުވާ ގޭބިސީތަކުން ހުއްދަކުރެވިފައިވާ ޑެލިވަރީ ސަރވިސްތަކުގެ ޚިދުމަތް ހޯއްދެވުމަށް އިލްތިމާސް ކުރަމެވެ. ކަރަންޓީން ކުރެވޭ ގޭބިސީތަކަށް ކޮންމެހެން ބޭނުންވާ ކާބޯތަކެތި އެޚިދުމަތްދޭ ފިހާރަތަކުން ބައްލަވައިގަތުމުން އެގޭތަކަށް ގެންގޮސްދިނުމުގައި އެހީތެރިކަން ފޯރުކޮއްދެވޭނެއެވެ. ފިހާރަތަކުން ގެއަށް ޑެލިވަރކޮށް ނުދޭނަމަ، އެގެއެއް ހިމެނޭ ސަރަހައްދުގައި ގާއިމްކުރެވިފައިވާ އައި.ސީ.ޕީއަށް އެތަކެތި ފިހާރަތަކުން ގެނެސްދިނުމުން އައިސީޕީއިން ގޭބިސީތަކަށް ހަވާލުކޮއްދެވޭނެއެވެ. ފައިސާދެއްކުން: ތަކެތި ބައްލަވައިގަންނަވާ ގޭބިސީތަކުން އޮންލައިންކޮށް ނުވަތަ ދެފަރާތް އެއްބަސްވާ ގޮތެއްގެމަތިން ފައިސާދައްކަވަން ވާނެއެވެ.\nކަރަންޓީންކުރެވޭ ގެތަކުގައި ދިރިއުޅުއްވާ ފަރާތްތަކުގެ ތެރެއިން ސައިކޯ-ސޯޝަލް ސަޕޯރޓް ބޭނުންފުޅުވާ ފަރާތްތަކަށް މޯލްޑިވިއަން ރެޑް ކްރެސެންޓް (އެމް.އާރ.ސީ) މެދުވެރިކޮށް އެޚިދުމަތް ފޯރުކޮއްދިނުމުގައި އެހީތެރި ވެވޭނެއެވެ. މިފަދަ އެހީތެރިކަމެއް ބޭނުންފުޅުވާނަމަ، 1425 އަށް ގުޅުއްވުން.\nސިއްޚީ އެހީތެރިކަން ބޭނުންވާ ފަރާތްތަކަށް ޚިދުމަތް ދިނުމަށްޓަކައި މެޑިކަލް ޓީމެއްވަނީ ގާއިމްކުރެވިފައެވެ. ބައެއް ހާލަތްތަކުގައި މިޓީމުން އައިސީޕީ އާއި ގުޅިގެން ބަލިމީހުންނަށް ފަރުވާ ދިނުމުގައި އެހީތެރިވާނެއެވެ. އަދި ޑޮކްޓަރުން ދެއްވާ ބޭސް ސިޓީއަށް އާސަންދަ މެދުވެރިކޮށް ކަނޑައެޅިފައިވާ ފާރމަސީތަކުން ބޭސްނަގާދީ ބަލިމީހުންނާއި ހަވާލުކޮއްދިނުމުގައި އެހީތެރިކަން ފޯރުކޮއްދެވޭނެއެވެ. ކޮންމެހެން ބޭނުންވާ ބޭސްތައް ހޯއްދެވުމުގައި އައި.ސީ.ޕީ މެދުވެރިކޮށް ބޭސް ފޯރުކޮށްދިނުމުގެ ޚިދުމަތް ވިލަރެސްކުރެވޭނެއެވެ.\nއައި.ސީ.ޕީ އިން ފޯރުކޮށްދޭ އެހެނިހެން ޚިދުމަތްތައް:\nކޯވިޑް-19 އާއި ގުޅިގެން ކަރަންޓީންކުރެވޭ ގެތަކަށް ބޭނުންވާ އެހެނިހެން އަސާސީ ޚިދުމަތްތައް (ކުނިއުކުން، ފެން، ކަރަންޓު، ކައްކާ ގޭސް އަދި މުއާސަލާތީ ޚިދުމަތްތައް) އެޚިދުމަތް ފޯރުކޮއްދޭ ކުންފުނިތައް/ ދާރާތައް މެދުވެރިކޮށް ހަމަޖެހިފައިވާ އުސޫލުތަކުގެ މަތިން އެދިވަޑައިގަންނަވާ ގޭބިސީތަކަށް ފޯރުކޮށްދެވޭކަން ކަށަވަރުކުރުމަށް އައި.ސީ.ޕީތަކުން ޙަރަކާތްތެރިވާނެއެވެ. ކަރަންޓީން ކުރެވިފައިވާ ގޭބިސީތަކުން ކުނި ނެގުމަށް ހަމަޖެހިފައި ވަނީ 09:00 އިން 12:00 އަށް. މި ގޭބިސީތަކުން ނެރޭ ކުނި ރަނގަޅަށް ބަންދުކޮށް ލީކު ނުވާގޮތަށް އެޕާޓްމަންޓުން ބޭރަށް ނެރުން. އެހެނިހެން ގޭބިސީ ތަކުން ކުނި ނެގުމަށް ހަމަޖެހިފައިވަނީ 12:00 އިން 18:00 އަށް. މި ގޭބިސީތަކުގެ ކުނި ރަނގަޅަށް ބަންދުކޮށް ލީކު ނުވާގޮތަށް ގޭ ދޮރުމަތި މަގުމަތީ ބެހެއްޓުން.


48 gadiiru therey Luthufee Raajje gennanee\n48 ގަޑިއިރުތެރޭ ލުތުފީ ރާއްޖެ ގެންނަނީ\nނޮވެމްބަރު 3، 1988 ގައި ރާއްޖެއަށް ދިން އުދުވާނީ ހަމަލާގައި އިސްކޮށް ހުރި ހ. ހާޖަރާގޭ އަބްދުﷲ ލުތުފީ ކުރިޔަށް އޮތް ދެ ދުވަހެއްގެ ތެރޭގައި އަނބުރާ ރާއްޖެ ގެންނަން މަސައްކަތް ކުރަމުން އަންނަ ކަމަށް ފުލުހުން ބުނެފި އެވެ.\nޖެނުއަރީ 16، 2010 ގައި ލުތުފީ ސްރީލަންކާއަށް ބޭސް ފަރުވާއަށް ފޮނުވުމުން އެނބުރި އައިސްފައެއް ނުވެ އެވެ. ނަމަވެސް މިދިޔަ މެއި މަހު 1 ގައި އޭނާ އަމިއްލައަށް ސްރީލަންކާގައި ހުންނަ ރާއްޖޭގެ އެމްބަސީއަށް ހާޒިރުވި އެވެ. އޭގެ ފަހުން މިއަދާ ހަމަޔަށް ވެސް އޭނާ އުޅެމުން އައީ އެމްބަސީގަ އެވެ.\nއެކަމާ ގުޅޭ ގޮތުން "އަވަސް" އާ ވާހަކަ ދައްކަމުން ފުލުހުންގެ ތަރުޖަމާނު، ޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރު ވިދާޅުވީ ލުތުފީ ރާއްޖެ ގެނައުމުގެ މަސައްކަތުގެ ފަހުގެ މަރުހަލާތައް މިހާރު ކުރިޔަށްދާ ކަމަށާއި ދެ ދުވަހެއްގެ ތެރޭގައި އަނބުރާ ރާއްޖެ ގެންނަން މަސައްކަތް ކުރާ ކަމަށް ޕޮލިސް ކޮމިޝަނާ މުހައްމަދު ހަމީދު ވިދާޅުވެފައިވާ ކަމަށެވެ.\n"އަޅުގަނޑުމެން މި އަންނަނީ ސްރީލަންކާގެ ކަމާބެހޭ ފަރާތްތަކާ ގުޅިގެން ވީހާވެސް އަވަހަށް ލުތުފީ ރާއްޖެ ގެންނަން މަސައްކަތް ކުރަމުން،" އިޒްމިޔާ ވިދާޅުވި އެވެ.\nލަންކާގެ އެމްބަސީ ތެރޭ ލުތުފީ އުޅެމުންދާ ކަން އެންމެ ފުރަތަމަ ހާމަ ކުރެއްވި ކުރީގެ ހޯމް މިނިސްޓަރު އުމަރު ނަސީރު "އަވަސް"އަށް ވިދާޅުވީ އޭނާ ސްރީލަންކާގެ އެމްބަސީއަށް ވަންނަން ޖެހުނީ މި ފަހުން އެ ގައުމުގައި ހިނގި ޓެރެރިސްޓް ހަމަލާތަކާ ގުޅިގެން ލަންކާ ފުލުހުން ކުރިޔަށް ގެންދިޔަ ބަލައި ފާސް ކުރުމުގެ އޮޕަރޭޝަންތަކާ ހެދި ކަމަށެވެ. ޕާސްޕޯޓެއް ނުވަތަ ޑޮކިއުމަންޓެއް ނެތް ލުތުފީ ހިމާޔަތް ހޯދަން ވަނީ އެމްބަސީއަށް ކަމަށް އުމަރު ވިދާޅުވި އެވެ.\nރައީސް މައުމޫން އަބްދުލްގައްޔޫމްގެ ވެރިކަމުގައި ލުތުފީ އިސްވެ ހުރެ ލަންކާގެ ޕްލޮޓް ޖަމާއަތާ ގުޅިގެން ރާއްޖެއަށް ދިން އުދުވާނީ ހަމަލާގައި 19 ދިވެއްސަކު މަރައި ޝަހީދުކޮށްލި އެވެ. އޭނާއަށް އެ ކަމުގައި މަރުގެ ހުކުމް އިއްވުމަށް ފަހު ފަހުން ވަނީ އުމުރު ދުވަހު ޖަލަށް ލާން ހުކުމްކޮށްފަ އެވެ. ލުތުފީ ލަންކާއަށް ނުފިލި ނަމަ 2014 ވަނަ އަހަރު އޭނާގެ ބަންދުގެ މުއްދަތު ހަމަވާނެ އެވެ.\nމޯލްޑިވްސް ޕޮލިސް ސާވިސް އަބްދުﷲ ލުތުފީ ނަސްރުގެ ދުވަސް\nބަންދުން ފިލިކަމަށް ލުތުފީ އެއްބަސްވެއްޖެ


BREAKING: Covid Baleegai Miadhu2Vana Meehaku Niyaavejje - Vaguthu\nއަދަދުތައް ހުރީ ދަށުގައި، ނަމަވެސް އަދި ލުޔެއް ނެތް! - 13 ގަޑިއިރު ކުރިން\nކޮވިޑް ބަލީގައި މިއަދު ދެ ވަނަ މީހަކު ނިޔާވެއްޖެ\nކޮވިޑް-19 ގެ ބަލީގައި ރާއްޖެއިން މިއަދު ދެވަނަ މީހަކު ނިޔާވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މައުލޫމާތު ދެއްވި ގޮތުގައި މިއަދު ހެނދުނު 7:40 ހާއިރު ނިޔާވެފައިވަނީ 89 އަހަރުގެ ދިވެހި ފިރިހެނެކެވެ. އެއީ ހުޅުމާލެ ކޮވިޑް ފެސިލިޓީގައި ފަރުވާ ހޯދަމުން ދިޔަ މީހެކެވެ.\nމިއަދު ދެ މީހަކު މިހާތަނަށް ނިޔާވެފައިވާއިރު އިއްޔެ ވަނީ 13 މީހަކު މި ބަލީގައި ނިޔާވެފައެވެ. އެއީ 24 ގަޑިއިރުގެ ތެރޭގައި އެންމެ ގިނަ އަދަދަކަށް މިހާތަނަށް މި ބަލީގައި މީހުން ނިޔާވި ދުވަހެވެ.\nމީގެ ކުރިން އެއް ދުވަސް ތެރޭގައި ރާއްޖެ އިން އެންމެ ގިނަ މީހުން ކޮވިޑް ޖެހިގެން ނިޔާވެފައި ވަނީ މި މެއި މަހުގެ 19 ވަނަ ދުވަހު އެވެ. އެދުވަހު ހަތް މީހުން ކޮވިޑް ބަލީގައި ނިޔާވިއެވެ.\nރާއްޖެ އިން ކޮވިޑް ޖެހިގެން ނިޔާވި މީހުންގެ އަދަދު މިހާރު ވަނީ 144 އަށް އަރާފައެވެ. އޭގެ ތެރެއިން 96 މީހުން ނިޔާވެފައި ވަނީ މި އަހަރެވެ. މީގެ ތެރޭގައި ހިމެނެނީ 128 ދިވެހިންނާ 16 ބިދޭސީންނެވެ.\nއެންމެ ކުރު މުއްދަތެއްގެ ތެރޭގައި ގިނަ އަދަދެއްގެ މީހުން ނިޔާވެފައި ވަނީ ވެސް މި މެއި މަހުއެވެ. މެއި މަހުގެ މިހާތަނަށް 71 މީހަކު ނިޔާވެފައިވެއެވެ. އެއީ ނިޔާވި ޖުމުލަ މީހުންގެ ގާތްގަނޑަކަށް ދެބައި ކުޅަ އެއްބައެވެ.\nމީގެ ތެރެއިން ވެސް ގިނަ ބަޔަކު ނިޔާވެފައިވަނީ ހުޅުމާލެ ކޮވިޑް ފެސިލިޓީންނެވެ.\nކޮވިޑް-19 އަށް ރާއްޖެ އިން ފައްސިވާ މީހުންގެ އަދަދު ވަރަށް ބޮޑަށް އިތުރުވެފައި ވާތީ އަންނަ ބުދަ ދުވަހުން ފެށިގެން މާލެ ފުރަބަންދު ކުރަން ވަނީ ނިންމާފައެވެ. ނަމަވެސް ސަރުކާރުން ބުނާ ގޮތުގައި މާލެ ފުރަބަންދެއް ނުކުރާނެއެވެ.\nއޭގެ ބަދަލުގައި ފުރަބަންދަށް ސަރުކާރުން މިފަހަރު ދީފައިވާ ނަމަކީ ކާފިއުއެވެ. ބުދަ ދުވަހުން ފެށިގެން ހުއްދަ ނެތި މަގުމައްޗަށް ނިިކުތުން މަނާ ވާނެއެވެ.\nމެއި 25, 2021 12:39\nإِنَّا لِلّهِ وَإِنَّـا إِلَيْهِ رَاجِعُون މާތް ﷲ އެމައްޔިތާގެ ފުރާނައަށް ހެޔޮ ރަޙްމަތް ލައްވަވައި ފާފަ ފުއްސަވައި ސުވަރުގޭގެ މަތިވެރި ނިޢުމަތް މިންވަރު ކޮށްދެއްވާށިއެވެ. އާމީން! އަދި މިހިތްދަތި ވަގުތުގައި ޢާއިލާއަށް ކެތްތެރިކަން ދެއްވާށިއެވެ. އާމީން!\nމެއި 25, 2021 13:13\nހުޅުމާލެ ކޮވިޑް ފެސިލިޓީގައި މޯބައިލް ފޯނު ބޭނުން ކުރުން މަނާ؟؟؟؟ އެހާ ފަރުވާކުޑަވެ މީހުން މަރުވަމުންދާއިރު ތަނުގެ ޙާލަތުގެ ވީޑިއޯ އެއްވަރުވެސް ކޮއްލާނެ މީހަކު ނުވޭ.. މުޅިންވެސް ބުންޔޭ ބުންޔޭ..\nމެއި 25, 2021 16:54\nމި ގޮތަށް މަރުވާ މީހުންގެ ، ފުލުހުންގެ ޖޫރީމަނާ ދަ އްކާނީ ކޮން ފަރާތަކުންތޯ؟


SMS ah 25 aharu | Mihaaru\nއެސްއެމްއެސް އަށް 25 އަހަރު\n13 ޑިސެމްބަރ 2017 - 06:36\nސްމާޓްފޯނުތަކުން ޗެޓްކުރުމަށް މަގުފަހިކޮށްދިން ސްކައިޕް، މެސެންޖާ، ސްނެޕްޗެޓް، އައިމެސެޖް، ވައިބާ، ވަޓްސްއެޕް އަދި ޓެލެގްރާމް ފަދަ މަޝްހޫރު މެސެޖިން އެޕްލިކޭޝަންތަކުގެ ސަބަބުން "އެސްއެމްއެސް – ޝޯޓް މެސެޖް ސާވިސް" ނެތިދާނެ ކަމަށް ބެލެވުނު ނަމަވެސް، އެއިން އެއްވެސް ޚިދުމަތަކާ ނުބައްދަލު ދުވެލީގައި އެސްއެމްއެސް ބޭނުންކުރުން އަދި ވެސް އަންނަނީ އިތުރުވަމުންނެވެ. އެ ޚިދުމަތުގެ މަޝްހޫރުކަމަށް އަދި ބޭނުންތެރިކަމަށް އެއްވެސް ޒާތެއްގެ ލޮޅުމެއް ނާރަ އެވެ.\nމޮބައިލް ފޯނުތަކަށް ޝޯޓް މެސެޖް ސާވިސް އާންމުވުމުގެ ކުރިން ވެސް އޮޕަރޭޓަރުންގެ މެދުގައި، ޓެކްނިކަލް ބޭނުންތަކަށް އެއީ ބޭނުންކުރެވޭ ޓެކްނޮލޮޖީއެކެވެ. އެހެންކަމުން "ޝޯޓް މެސެޖިން ޓެކްނޮލޮޖީ" ދުނިޔެ އަށް ތައާރުފުކުރި ފަހުން 25 އަހަރަށް ވުރެ ގިނަ ދުވަސް ވަނީ ވެފަ އެވެ. އެސްއެމްއެސް ޚިދުމަތަށް 25 އަހަރު ފުރުން ފާހަގަކުރަނީ އެ ޚިދުމަތް އާންކުރި ދުވަސް، ޑިސެމްބަރު 3، 1992 ތާރީޚުން ފެށިގެންނެވެ.\nމޮބައިލް ފޯނުތައް އާންމުވުމާ އެކު ޗެޓް އެޕްލިކޭޝަންތައް ގިނަވެ، ޓެކްސްޓް މެދުވެރިކޮށް ކުރެވޭ މުއާމަލާތްތައް ވަނީ އަދަދުކުރަން އުނދަގޫ މިންވަރަށް އިތުރުވެފަ އެވެ. އެވަރުން ވެސް، ކުރިން ހީކުރެވުނު ގޮތަށް، އެސްއެމްއެސް އަށް ހީނަރުކަމެއް ނާދެ އެވެ.\nޓެކްނޮލޮޖީ މިއަދު ކުރިއަރާފައިވާ މިންވަރަށް ބެލި ނަމަވެސް، އެސްއެމްއެސް ގުނެނީ މުހިންމު ގުނަވަނެއް ގޮތުގަ އެވެ. މަޝްހޫރު މެސެޖިން އެޕްލިކޭޝަންތަކާ ޚިލާފަށް، އެސްއެމްއެސް މަސައްކަތްކުރަނީ ޖީއެސްއެމް ނެޓްވޯކަށް ބަރޯސާކޮށެވެ. އެއްވެސް މާނައެއްގައި އިންޓަނެޓް ނުވަތަ ޑޭޓާ މުހިންމެއް ނުވެ އެވެ.\nއިތުރު ލިޔުންތައް އެސްއެމްއެސް މޮބައިލް ފޯން ސްމާޓް ފޯން


Ithuru 200 Bangladesh meehaku qaumah fonuvaalaifi\n14 އޮކްޓޯބަރ 2020 - 13:47:00\nރާއްޖެއިން އިތުރު 200 ބަންގްލަދޭޝް މީހަކު ގައުމަށް ފޮނުވާލައިފި އެވެ.\nރާއްޖޭގައި ސައްހަ ލިޔެކިޔުން ނެތް ބަންގްލަދޭޝް މީހުންނާއި އެނބުރި ގައުމަށް ދާން ބޭނުން މީހުން ފުރުވާލުމަށް ސަރުކާރާއި މޯލްޑިވިއަން ގުޅިގެން ކުރިއަށް ގެންދާ އޮޕަރޭޝަނުގެ ދަށުން މިއަދު އިތުރު 200 މީހަކު ފޮނުވާލާފައިވާއިރު މިއީ މޯލްޑިވިއަނުން މިގޮތަށް ކުރާ 40 ވަނަ ދަތުރެވެ.\nމޯލްޑިވިއަނުން ބުނީ މިއާއެކު މޯލްޑިވިއަނުން އަނބުރާ ބަންގްލަދޭޝަށް ގެންދިޔަ މީހުންގެ އަދަދު 7732 އަރާނެ ކަމަށެެވެ. އެގޮތުން ބަންގްލަދޭޝްގެ ވެރިރަށް ޑާކާއަށް އެމީހުން ގެންގޮސްފައިވާއިރު ރާއްޖޭގައި ގިނަ އަދަދަކަށް ބަންގްލަދޭޝް މީހުން އުޅެމުންދާތީ އެ އަދަދު ތިރިކުރުމަށް ސަރުކާރުން ދަނީ މަސައްކަތްތަކެއް ވެސް ކުރަމުންނެވެ.\nމޯލްޑިވިއަންގެ ފްލައިޓުތަކުގައި އެމީހުން ގެންދިއުމުގެ މަސައްކަތް ކުރަމުން އަންނައިރު ކޮވިޑާއި ގުޅިގެން ރާއްޖެއަށް އެހީތެރިކަން ފޯރުކޮށްދޭން އައި އެގައުމުގެ އަސްކަރީ އުޅަނދުތަކެއްގައި ވެސް އެގައުމުގެ ރައްޔިތުންތަކެއް ގެންގޮސްފައިވެ އެވެ.\nސަރުކާރުގެ އަމާޒަކީ މިއަހަރު ނިމުމުގެ ކުރިން 20000 އާ ގާތް ކުރާ އަދަދަކަށް މީހުން އަނބުރާ ގައުމަށް ފޮނުވާލުމެވެ.